
1 ယွၩ, လၧအလီၩဘၪ ဖါၥံၪ လၧဖျိၩ့ လၧမီၪလဖၪ အနိၭ အၪဆၫ့ ဒဲအၪကၠီၪ့တၭ, 2 လၧနံၩအထုၬလဖၪယီၩ လီၩဘၪပၧၩ လၧအဖိၪခွၫ လၧအအီၪက့ၪလၩ့ဝ့ၫ လၧၦန့ဘၪၥၫဆၧ ထီးအလူၬ ဒဲမၩကဲၪထၪ့ ဂၪ့ခိၪ လၧအဝ့ၫနီၪ ဆ့လီၫ. 3 အဝ့ၫဒၪနီၪ မွဲအလၩအဖၩ့ အဆၧဂိးၡ့ၭဂိးၡီၫ ဒဲအနၫ့ဆါအဂၩ့ လၩ့ထံးလၩ့ဆ့ၭ, ဆိၬန့ ကယဲ ဆၧလမံၩ့လါလါ လၧအလူ ဘၪဆဲၫ့ လၧဆၧအစီၩ့အမၩ့တၭ, မၩဆံၫ့ခွံၬ ပဆၧဒဲၩဘၭ လၧအနၫ့ဆါဒၪဝ့ၫ ဂီၩ့တၭ, ဆၧၫ့နၩ့ဝ့ၫ လၧဆၧဒိၪကဆါ အစူၪထွ့ၪ လၧဆၧထၪ့ထီၫ, ယွၩအဖိၪခွၫမွဲ အဒိၪထုၬ. 4 မွဲအဂ့ၩနဲၪ့ အၥီၫ့လဖၪ န့ၫၥိၭ လၧအမံၩ့ လၧအန့ဘၪၥၫဝ့ၫနီၪ, ဂ့ၩနဲၪ့ အဝ့ၫၥံၪအမံၩ့ဒံၭလီၫ. 5 အဂဲးဘဲၫယီၩ, နဝ့ၫဒၪနမွဲ ယဖိၪခွၫတၭ; ယထၪ့ဖိၪယူၭနၧၩ လၧမုဆၫလနံၩယီၩယူၭ, မွဲအစံၭ အၥီၫ့ လဂၩဂၩ လဲၪ. တၭ မၩဒီၭလဖၧၫ့, ယ မိကဲၪထၪ့ အဖါ တၭ, အဝ့ၫလဂၩ မိကဲၪထၪ့ ယဖိၪခွၫ နီၪ, မွဲအစံၭဎွ့ဆိၭလဲၪ. 6 မၩဒီၭလဖၧၫ့, ထီးအဂဲၫဆိၬ အဖိၪဝဲၡါ လၧဂၪ့ခိၪချိၫ့ယီၩတၭ, စံၭဝ့ၫဒၪ, ကယဲ ယွၩအၥီၫ့ လဂၩလါလါနီၪ မွဲအဘၩထၪ့ အဝ့ၫဒၪ ကိၭဂၩဒ့ၭ ဆံၭ. 7 စံၭဝ့ၫ လၧအၥီၫ့လဖၪ အဂဲး, မွဲအမၩ အၥီၫ့လဖၪ လၧလံၩ, ဒဲအခ့ၫအၡၩၥံၪ လၧမ့ၪလၪလီၫ. 8 အ့ၪမွဲ ဆၧလၧအဖိၪခွၫ အဂဲးနီၪ စံၭဝ့ၫ, ယွၩဧ့, နလးဆီၩ့ဆီနီၪ အီၪဝ့ၫ အဆိၩဆိၩ အကၠၪကၠၪတၭ; ဆၧတီၩဆၧလီၩ့ အနိၪထိၭနီၪ မွဲနဘၩ့နမုး အနိၪထိၭစဎွၩလီၫ. 9 နအဲၪ ဆၧတီၩဆၧလီၩ့တၭ နမ့ၬလဲၩ ဆၧအၧၩ့နီၪ, မၩအၥၭဘဲၫနီၪတၭ, ယွၩ, နယွၩ ဂုၪ နလီၩ့, လၧဆၧၥၭထိၬအၥိၪ လၧနထံၩနၥိၭ အဖၫ့ခိၪလီၫ. 10 တၭ, နဝ့ၫဒၪကဆါဧ့, လၧထံၭ လၧအၥၫ့နီၪ, နအီၪက့ၪလၩ့ ဂၪ့ခိၪအခၪ့ထံၭ, ဒဲမူၭခိၪနီၪ မွဲနစူၪအဆၧမၩလီၫ. 11 အဝ့ၫၥံၪ မိထီၩ့ လၧဆၧဂၭဂီၩ့, အ့ၪမွဲ နဝ့ၫဒၪ နအီၪဂုးခၧၫ့နဝ့ၫလီၫ. အဝ့ၫၥံၪ ထီးအလူၬ မိလးလံၩဝ့ၫ, ဘဲၫဆၧကီၩ့ဆၧၥိၭ, အၥိၭ 12 ဘဲၫဖၬဘဲၩ့ အၥိၭနီၪ အမိဒီၪထၪ့ဝ့ၫတၭ, အဝ့ၫၥံၪ မိအၪ့လဲၩထဲၩ့အၥၭလီၫ. အ့ၪမွဲ နဝ့ၫဒၪ နအီၪ ဘဲၫအလးလးတၭ, နနံၪ့လဖၪ လူၬဝ့ၫဒၪအ့ၬ. 13 ဆၧၫ့နၩ့ လၧယစူၪထွ့ၪလခီၫ, ထီးယအီၪက့ၪလၩ့ နဒုၪနဒၩၥံၪ, လၧနခၪ့ယဲးလၩ့အလးဆံၭ, မွဲအစံၭ အၥီၫ့ၥံၪ လဖၧၫ့ဖၧၫ့ လဂၩဂၩ လဲၪ. 14 အဝ့ၫၥံၪ ထီးအလူၬနီၪ, မွဲၥၭလဖၪ လၧအမၩဆၧ အခ့ၫအၡၩအဆၧ လၧဆၧအၪ့မၧၫ့လၩ့ဝ့ၫ ဘဲၫၥိၭ အမိမၩ ၦလၧအမိန့ဘၪၥၫ ဆၧထိးထဲၩ့တၩ့ထဲၩ့လဖၪ အဆၧ, မွဲအ့ၬဧၪ. 

1 မၩအၥၭဘဲၫနီၪတၭ, ဆၧလၧပနါဂၧၫ့နီၪ ဘဲၫၥိၭ အထီးလၩ့ယွၩဖီၩ့ခွံၬပၧၩ လဂ့ၩတၭ, ပဘၪထီးလၩ့ပၥၭ အၪနဲၪ့အနီၪဒံၭလီၫ. 2 အဂဲးဘဲၫယီၩ ဆၧချဲၩ့ လၧအၥီၫ့လဖၪ အစူၪဖၧၩ့နီၪ အ့ၪခၧၫ့, ဒဲကယဲ ဆၧမၪ လၧဆၧလခိၭနၪဘၪနီၪ အ့ၪဘၪအလံၩ့အလဲၪ တီၩတီၩတၭ, 3 ဆၧထိးထဲၩ့တၩ့ထဲၩ့ဒိၪန့ၫယီၩ, ပအ့ၪလထီးလၩ့ဘၪပၥၭ လၧအကၠီၩ့နီၪ, ပစဲၪ့မိဖီၩ့ ဘဲၫၥ့ၪလဲၪ. ဆၧနီၪလမံၩ့ ကဆါ လီၩဘၪပၧၩ လၧအထံၭ, လၧခဲၫ့ထဲၩ့တၭ, ၦလၧအနါဂၧၫ့ဆၧနီၪ မၩဂုးမၩခၧၫ့ဝ့ၫ လၧပၧၩလီၫ. 4 ယွၩ ထိးဎုၬအၥၭ လၧအဝ့ၫၥံၪ လၧဆၧလၩ့လိလၩ့လၭ ဒဲဆၧလၩ့မဲၩ, ဒဲဆၧအစီၩ့အမၩ့ ဘဲၫအံၩဘဲၫအိၩ, ဒဲၥၭမုဆံၫ့ဎံၪ အဆၧဖ့ၪလၫ့ ထီးဒၪအၥၭလီၫ. ၦလဂၩ လၧအၥိၫ့ပၧၩ လၧဆၧထိးထဲၩ့တၩ့ထဲၩ့. 5 အဂဲးဘဲၫယီၩ ဂၪ့ခိၪ ကဲခိၬ လၧပချဲၩ့ပဝ့ၫ လၧအဂဲး နီၪ, မွဲအအီၪက့ၪလၩ့ဝ့ၫ လၧအၥီၫ့လဖၪ အဖၫ့လၬအ့ၬ. 6 မွဲလါနၫ့ဘိၩ, ၦလဂၩဂၩ ထိးအၥၭ လစီၪ့စီၪ့နီၪ စံၭဝ့ၫဒၪ, ၦၡၩ လၧနမိနၪ့ထၪ့ထဲၩ့ဝ့ၫ, ဒဲၦၡၩ အဖိၪခွၫ လၧနမိအီၪၡီၩ့ဝ့ၫနီၪ, မွဲဆၧနီၪလမံၩ့လဲၪ. 7 နအီၪက့ၪဝ့ၫ လၧၥီၫ့လဖၪ အဖၫ့လၬ လဆံၭဖိၪ, နဒုၭချုၬဝ့ၫ လၧ၁ရဖူၩ အကယးကဖး, ဒဲဆၧလၩဆၧဖၩ့; 8 ဒဲနအီၪက့ၪ ဆၧထီးအလူၬ, လၧအခၪ့ယၫၥၭ အဖၫ့လၬလီၫ. အဂဲးဘဲၫယီၩ လၧအအီၪက့ၪလၩ့ ဆၧထီးအလူၬ လၧအဖၫ့လၬနီၪ, မွဲအအီၪက့ၪထး ဆၧလၧအလအီၪက့ၪလၩ့ဘၪ လၧအဖၫ့လၬနီၪ နးမံၩ့အ့ၬ. အ့ၪမွဲ ဘိၩ့နဲၪ့ယီၩ, ဆၧအီၪက့ၪလၩ့ ကယဲ ဆၧလမံၩ့လါလါ လၧအဖၫ့လၬနီၪ ပဒၪဘၪဒံၭ အ့ၬ. 9 မွဲလါနၫ့ဘိၩ, ပဒၪဘၪ ယ့ၫၡူၬလဂၩ လၧဆၧအီၪက့ၪဝ့ၫ လၧအၥီၫ့လဖၪ အဖၫ့လၬ လဆံၭဖိၪ, လၧဆၧၥံၫ အဆၧၡၪ့ဆၧနၭ အကၠီၩ့နီၪ အီၪချုၬထၪ့ဝ့ၫ လၧ၁ရဖူၩ အကယးကဖး, ဒဲဆၧအလၩအဖၩ့, ဘဲၫၥိၭ အဝ့ၫဒၪ လၧယွၩအခိးအတၩ အကၠီၩ့နီၪ, မိထဲးယိဘၪ ဆၧၥံၫ လၧၦၡၩ ကိၭဂၩဒ့ၭ အဂးလီၫ. 10 အဂဲးဘဲၫယီၩ ၦလၧကယဲ ဆၧလမံၩ့လါလါ အီၪဝ့ၫ လၧအဂး, ဒဲကယဲ ဆၧလမံၩ့လါလါ ကဲၪထၪ့ဝ့ၫ လၧအစူၪဖၧၩ့ လဂၩနီၪ, လၧအဂဲၫၥိၫ့ အဖိၪခွၫ အၪဂၩ လၧဆၧအလၩအဖၩ့ အအီၪနီၪ, ကြၨၭလၧအမၩ လၧၫ့ထၪ့ဎွ့ၩထၪ့ အဆၧထိးထဲၩ့တၩ့ထဲၩ့ အခိၪလဂၩ လၧဆၧၡၪ့ဆၧနၭ လီၫ. 11 အဂဲးဘဲၫယီၩ ၦလၧအမၩဆံၫ့ဎံၪဆၧ, ဒဲၦလၧအဒိၭ ဆၧမၩဆံၫ့ဎံၪဝ့ၫလဖၪနီၪ, ဘၪဆဲၫ့ လၧၦလဂၩဎး လီၫ. မၩအၥၭဘဲၫနီၪတၭ, မွဲအကိၭ အဝ့ၫၥံၪ ထၧၫ့ဖုဝဲနီၪ, အမ့ၬမဲအ့ၬ. 12 စံၭဝ့ၫဒၪ, ယမိလီၩဘၪ ယထၧၫ့ဖုဝဲၥံၪ လၧနမံၩ့, လၧဆၧအီၪကီၪ့ အကျၩနီၪ, ယမိၥံၫကျံၩ စံၭထၪ့အၪ့အူၭ နၧၩလီၫ. 13 မၩဒီၭလဖၧၫ့, ယမိဒိၭနဲၩ့ ယၥၭ လၧအဝ့ၫနီၪလီၫ. မၩဒီၭလဖၧၫ့, ယိခွါ, ယၧၩ, ဒဲယဖိၪၥၪလဖၪနီၪ လၧယွၩ ဖ့ၪလၫ့ ယၧၩလီၫ. 14 မၩအၥၭဘဲၫနီၪတၭ, ဖိၪၥၪလဖၪ န့ဘၪ ဆၧဖံၭဆၧယၪ ဒဲဆၧၥွံၪတၭ, အဝ့ၫဒၪအနၫ့ဆါဒၪဝ့ၫ န့ဘၪဆၧ ဘဲၫနီၪၥိၭဆ့, လၧဆၧၥံၫ အကၠီၩ့နီၪ, မွဲဘဲၫၥိၭ အမိမၩဂၭဂီၩ့ ၦအီၪလၧဆၧၥံၫအစီၩ့အမၩ့ လဂၩ, ဘဲၫၦစံၭဆၧ အၥိၭ, မုၪခီၩလဲး, 15 ဒဲမၩဖီၩ့ဖျ့ၭ ၦလၧအကဲၪဎီး လဆိၩဒၪဝ့ၫ လၧအၥၭမဲၪ ဆၧၥံၫအကၠီၩ့ လီၫ. 16 အဂဲးဘဲၫယီၩ လမွဲဘၪ အမၩဆၧၩ့ အၥီၫ့လဖၪ, အ့ၪမွဲ အမၩဆၧၩ့ စအၫဘြဟၫ့ အချံၫအၥၪလီၫ. 17 မၩအၥၭဘဲၫနီၪတၭ, ဂ့ၩ လၧအကဲၪမီၪ့ဎီၩ့ လၧအထၧၫ့ဖုဝဲၥံၪ လၧကယဲ ဆၧလမံၩ့လါလါ အဖၧၩ့နီၪ, ဘဲၫၥိၭ အမိကဲၪထၪ့ ၦလုဆၧအခိၪ လၧအယၫ့ၥၭဆၧ, ဒဲအလူတီၩလဂၩ လၧဆၧလဖၪ ဘၪဆဲၫ့ လၧယွၩ ဘဲၫၥိၭ အမိမၩဖီၩ့ဖျ့ၭ ဆၧအလး လၧၦၡၩၥံၪ အဆၧဒဲၩဘၭ အကၠီၩ့လီၫ. 18 အဂဲးဘဲၫယီၩ မွဲအနၫ့ဆါဒၪဝ့ၫ ထိးဘၪ ဆၧကျဲၩ့ဖစီၩ့ အကၠီၩ့နီၪ, မၩဆၧၩ့ ၦလၧအဘၪ ဆၧကျဲၩ့ဖစီၩ့လဖၪၥ့ၪလီၫ. 

ဟံဘြူၫ Hebrews 3 

1 မၩအၥၭဘဲၫနီၪတၭ, ၦလၧအန့ဎုၬ ဆၧကိၭဝ့ၫ ဘၪဆဲၫ့ လၧမူၭခိၪ, ထၧၫ့ဖုဝဲဆံၫ့ဎံၪၥံၪဧ့, ဆီၫ့မီၪ့ထံၫခွါ ဆၧအၪ့မၧၫ့ဖိၪ, ဒဲပဆၧအုၩ့လၩ့ အၡၩလုဆၧအခိၪ, ယ့ၫၡူၬနီၪဆံၭ. 2 အဝ့ၫဒၪနီၪ မၩ ၦလၧအအီၪက့ၪလၩ့ဝ့ၫ လဂၩ အဆၧမၩ တီၩတီၩလီၩ့လီၩ့, ဘဲၫစမိစ့ၭ မၩဝ့ၫ လၧအဂံၪ့ ထၧၫ့ဖျိၪ့ယၫ အၥိၭနီၪလီၫ. 3 အဂဲးဘဲၫယီၩ အဝ့ၫလဂၩယီၩ ဂ့ၩ လၧအဘၪ ဆၧလၩဖၩ့ အၪနဲၪ့ စမိစ့ၭ, န့ၫၥိၭ လၧၦၥုၪ့ဂံၪ့လဂၩ ဂ့ၩဘၪ ဆၧယူၭယၪ့ အၪနဲၪ့ ဂံၪ့နီၪဒံၭလီၫ. 4 အဂဲးဘဲၫယီၩ ကယဲ ဂံၪ့ လဖျိၪ့လါလါနီၪ မွဲၦၡၩ မၩဝ့ၫ လဂၩဂၩလီၫ. အ့ၪမွဲ ၦလၧအတဲၩ့ ဆၧထီးအလူၬ လဂၩနီၪ မွဲယွၩလီၫ. 5 စမိစ့ၭ ဘဲၫဆၧအခ့ၫအၡၩ အၥိၭနီၪ, မၩဆၧ လၧအဂံၪ့ တီၩတီၩလီၩ့လီၩ့ ထၧၫ့ဖျိၪ့ယၫ လၧဆၧလၧအမိလီၩလၩ့လၬလၩ့ အၥၭလဖၪ အဆၧထိးအၥၭ အဂးလီၫ. 6 အ့ၪမွဲ ဎရံၬလဂၩနီၪ မၩအၥၭ ဘဲၫဖိၪခွၫလဂၩ လၧအဂံၪ့ဒၪဝ့ၫ အၥိၭနီၪလီၫ. ပဝ့ၫဒၪယီၩ ပအ့ၪဖီၪ့ထၬ ဆၧယိလါ လၧပၥၭဒူၩ, ဒဲလၧဆၧၥၭထိၬ ဂုးဂုးခၧၫ့ခၧၫ့ ထီးအထုၬတၭ, ပမွဲအဂံၪ့ လီၫ. 7 မၩအၥၭဘဲၫနီၪတၭ, ဘဲၫၥၭမုဆံၫ့ဎံၪ စံၭဝ့ၫ အၥိၭနီၪ, မုဆၫလနံၩယီၩ နၥံၪ အ့ၪနါဂၧၫ့ အလူအထၫ တၭ, 8 ထီးမၩနီၩ့ နၥံၪအၥၭ ဘဲၫ လၧဆၧထၫ့ဒုၪဒၩ အဖၧၩ့, လၧဆၧကျဲၩ့ဖစီၩ့ အနံၩ လၧမံၩ့လၬကျၩ အၥိၭ; 9 လၧနၥံၪအဖါၥံၪ ကျဲၩ့ဖစီၩ့ယၧၩ, မၩခွါယၧၩ, ဒဲဒၪဘၪ ယဆၧမၩအနံၪ့ လံဆံၫယၫနီၪ လဂ့ၩ. 10 အခိးမွဲ, ယၥၭထၪ့ ၦလဆိၩနီၪတၭ, ယစံၭအဝ့ၫၥံၪ မၩမၪဆၧ လၧအၥၭ လထံၪဎးဘီၩ့ဎး, ဒဲၥ့ၪယၫ ဖၧၩ့ၥၭအ့ၬ. 11 ဘဲၫယဆိၪလၩ့ယူၭ ယၥၭ လၧယၥၭထၪ့ အဖၧၩ့ အၥိၭ, အဝ့ၫၥံၪ မိနုၬဘၪဝ့ၫ လၧယဆၧအီၪပွံၭအလးအ့ၬ. 12 ထၧၫ့ဖုဝဲၥံၪဧ့, ထီးလၩ့နၥံၪ အၥၭ ဘဲၫၥိၭ ၥၭအအၧၩ့ လဖျိၪ့ လနဲၩဘၪဝ့ၫ အကၠီၩ့ စဲၪ့ထၪ့ခွံၬ လၧယွၩ လၧအမၧၫ့ဝ့ၫ လဂၩ အအီၪနီၪ, ထီးအီၪ လၧနၥံၪအဖၧၩ့ နးဂၩလဂ့ၩ. 13 အ့ၪမွဲ နၥံၪဝ့ၫဒၪယီၩ, ဘဲၫၥိၭ နၥံၪအၥၭ ထီးနီၩ့ထၪ့ လၧဆၧဒဲၩဘၭ အဆၧအၪ့လီၫန့ဝ့ၫ အကၠီၩ့ နးဂၩလဂ့ၩတၭ, ထီးဆၧစံၭဝ့ၫ လၧမုလနံၩယီၩ အဘိၩ့ဘၭနီၪ ပဂၨၪထၪ့လိၬ နၥံၪအၥၭ လၧမုလနံၩဘၪလနံၩ, လနံၩဘၪလနံၩဆံၭ. 14 အဂဲးဘဲၫယီၩ ပအ့ၪဖီၪ့ထၬ ပၥုၪ့ဂုးပၥၭခၧၫ့ လၧအအီၪ လၧအခၪ့ထံၭ ထီးအထုၬတၭ, ပကဲၪထၪ့ ၦလၧအန့ဎုၬဆၧ ဘၪဆဲၫ့ လၧဎရံၬလီၫ. 15 နၥံၪ အ့ၪနါဂၧၫ့အလူ နီၪ, လၧဆၧစံၭ, မုလနံၩယီၩ အဘိၩ့ဘၭနီၪ, ထီးမၩနီၩ့ နၥံၪအၥၭ ဘဲၫ လၧဆၧထၫ့ဒုၪဒၩ အဖၧၩ့ အၥိၭနီၪ လဂ့ၩ. 16 အဂဲးဘဲၫယီၩ ၦလၧအနါဂၧၫ့ဆၧတၭ, ထၫ့ဒုၪဒၩ ဆၧနီၪ မွဲပလၫလဖၪလဲၪ. မွဲကယဲ ၦလၧအစဲၪ့ထၪ့ခွံၬ လၧခးအံဇံၭ လၧစမိစ့ၭ အစူၪဖၧၩ့ မွဲအ့ၬဧၪ. 17 အနံၪ့လံဆံၫ အထးဖၧၩ့နီၪ, မွဲအၥၭထၪ့ ပလၫလဖၪလဲၪ. မွဲၦလၧအမၩ ဆၧဒဲၩဘၭ လၧအစွၪၥံၪ အီၪလၩ့ထး လၧမံၩ့လၬကျၩနီၪ မွဲအ့ၬဧၪ. 18 အ့ၪလမွဲဘၪ ၦၡၩ လၧအလနဲၩဘၪဆၧလဖၪနီၪ မွဲအဆိၪလၩ့အၥၭ လၧအလနုၬဘၪ လၧအဆၧအီၪပွံၭ အလး လၧပလၫလဖၪလဲၪ. 19 တၭ ပဒၪဘၪ လၧအဝ့ၫၥံၪ နုၬဝ့ၫ လၥ့ၪဘၪနီၪ, မွဲလၧဆၧလနဲၩဘၪ ဆၧအကၠီၩ့ လီၫ. 

ဟံဘြူၫ Hebrews 4 

1 မၩအၥၭဘဲၫနီၪတၭ, မွဲပၥၭမဲၪဆၧဆံၭ, ဆၧစံၭဝဲၩ အီၪလၩ့ထးလၧပဂး, လၧပမိနုၬဘၪ ဆၧအီၪပွံၭ အလး လါနၫ့ဘိၩ, ဘၪလဘၪ ၦလဂၩဂၩ လၧနၥံၪအကျၩ လထီၩ့စိၩ ဘၪခိၬလီၫ. 2 အဂဲးဘဲၫယီၩ ပဝ့ၫဒၪယီၩ, ဆၧလီၩ့လၩ့လၬလၩ့ပၧၩ လၧဆၧၥၭထိၬအပရၧၫ့, ဘဲၫ လၧအဝ့ၫၥံၪ အၥိၭဆ့လီၫ. အ့ၪမွဲ ဆၧချဲၩ့ လၧအဝ့ၫၥံၪ နါဂၧၫ့နီၪ မွဲအလမၩဎုၬဘၪ လၧဆၧနဲၩတၭ, န့ကၩဆၧ လၧအဂး နးမံၩ့အ့ၬ. 3 အဂဲးဘဲၫယီၩ ၦလၧအနဲၩဆၧ ပဝ့ၫဒၪယီၩ, ပနုၬဘၪ လၧဆၧအီၪပွံၭအလး; ဘဲၫအဝ့ၫဒၪ စံၭဝ့ၫ အၥိၭနီၪ, ဘဲၫ ယဆိၪလၩ့ယၥၭ လၧယၥၭထၪ့ အၥိၭနီၪ, အဝ့ၫၥံၪ လမိနုၬဘၪ လၧယဆၧအီၪပွံၭ အလးနီၪ, မွဲလါနၫ့ဘိၩ ဆၧမၩလဖၪ မၩဂီၩ့ဝ့ၫ လၧဂၪ့ခိၪ ကဲၪထၪ့ အခၪ့ထံၭလီၫ. 4 အဂဲးဘဲၫယီၩ မွဲအစံၭဝ့ၫ လၧဆၧလစီၪ့နီၪ လၧနွ့ၫနံၩလနံၩ အဂဲးဘဲၫယီၩ, ယွၩ အီၪပွံၭ လၧအဆၧမၩ ထီးအလူၬ အဆံၫ့ လၧနွ့ၫနံၩလနံၩ အဖၧၩ့ နီၪလီၫ. 5 မၩဒီၭလဖၧၫ့ လၧအယီၩလစီၪ့, အဝ့ၫၥံၪ မိနုၬဘၪ လၧယဆၧအီၪပွံၭအလး အ့ၬ. 6 မၩအၥၭဘဲၫနီၪတၭ, ဆၧအီၪလၩ့ထးဝ့ၫ လၧၦနုၬဝ့ၫ လနၩ့နၩ့တၭ, ၦလၧဆၧလီၩလၩ့လၬလၩ့ ဆိၫဝ့ၫ လၧဆၧၥၭထိၬအပရၧၫ့လဖၪနီၪ လနုၬဘၪဝ့ၫ လၧဆၧလနဲၩဘၪ အကၠီၩ့လီၫ. 7 မၩဒီၭလဖၧၫ့, အဝ့ၫဒၪ ဖၭနံၩဖၭၥၫ့တၭ, စံၭဝ့ၫ လၧစဒၫဝံၭ, မုလနံၩယီၩ, လၧအခံၫ့အခၫယံၬ ဖိၭဘိၭနီၪ အလးခဲၫ့လီၫ. ဘဲၫဆၧစံၭဝ့ၫ အၥိၭနီၪ, မုဆၫလနံၩယီၩ, နၥံၪ အ့ၪနါဂၧၫ့အလူတၭ, ထီးမၩနီၩ့နၥံၪအၥၭ လဂ့ၩ. 8 အဂဲးဘဲၫယီၩ စယီၡူၫအ့ၫ အ့ၪဒုၭအီၪပွံၭ အဝ့ၫၥံၪ တၭ, မုနံၩလဖၪ အလးခဲၫ့နီၪ, မွဲအချဲၩ့ဝ့ၫ လၧနံၩအဂူၫဂၩ အဂဲးအကၠီၪ့အ့ၬ. 9 မၩအၥၭဘဲၫနီၪတၭ, မးၥံၫ ဆၧအီၪပွံၭ လၧယွၩအခ့ၫအၡၩ အဂးနီၪ အီၪလၩ့ထးဒံၭ လီၫ. 10 အဂဲးဘဲၫယီၩ ၦလၧအနုၬဘၪဝ့ၫ လၧအဆၧအီၪပွံၭ အလးအဖၧၩ့နီၪ အီၪပွံၭဝ့ၫ လၧအဆၧမၩ ဘဲၫယွၩ လၧအမၩဒၪအဆၧ အၥိၭလီၫ. 11 မၩအၥၭဘဲၫနီၪတၭ, ဘဲၫၥိၭ ပထီးလၩ့ထံၩဖါ ဖိၬ ဆၧလနဲၩဘၪ အဒီၩ့အထ့ၬ လမံၩ့ဎး အခဲၫ့ နးဂၩလဂ့ၩ တၭ, မွဲပအၪ့ဂူၬနုၬဘၪ လၧဆၧအီၪပွံၭ အလးနီၪ ဆံၭ. 12 အဂဲးဘဲၫယီၩ ယွၩအလူနီၪမွဲ ဆၧမၧၫ့ ဒဲဆၧစီၩ့ဆၧမၩ့, ဒဲဆၧအဲၪ့ ဂ့ၩနဲၪ့နၭ လၧအနါအီၪ နံၫခီၫလူၬ တၭ, ဆ့ၭဝ့ၫ ထီးအမၩလၩ့ဖၭ ၥၭၡီၩ့ ဒဲၥၭနီၪ, ဒဲဆၧအဆၧၫ့ ဒဲဆၧအခံတၭ, မွဲဆၧလၧအၥ့ၪယၫ ၦအၥၭ အဆီၫ့မီၪ့ဆၧ, ဒဲအဆၧကိၪ့ဆၧဖၭ လီၫ. 13 တၭ ဆၧလၧအဘၪတဲၩ့အၥၭ လအီၪဘၪ လၧအမ့ၬယၫ နးမံၩ့; အ့ၪမွဲ ကယဲ ဆၧလမံၩ့လါလါ အီၪဘိၪ့, ဒဲအီၪဖျီၪဝ့ၫ လၧၦလဂၩ အမ့ၬယၫ; အဝ့ၫဒၪမွဲ ၦလၧပဘၪဖ့ၪလၫ့ ပဆရၫ့ လၧအမ့ၬယၫ လဂၩနီၪလီၫ. 14 မၩအၥၭဘဲၫနီၪတၭ, ပအီၪလၧၦလုဆၧအခိၪဖၭဒိၪ, လၧအလ့ၩခၫ့ဂၬဆၧ ထီၩ့လၧမူၭခိၪ, ယွၩအဖိၪခွၫ ယ့ၫၡူၬ လဂၩတၭ, မွဲပဖီၪ့ထၬ ပဆၧအုၩ့လၩ့ ဂုးဂုးခၧၫ့ခၧၫ့ဆံၭ. 15 အဂဲးဘဲၫယီၩ ၦအီၪလၧၦလုဆၧအခိၪ, လၧအယၫ့ၥၭ ပဂဲးဆါဘၭဆါ လၥ့ၪဘၪနီၪ လမွဲဘၪ, မွဲအဘၪ ဆၧကျဲၩ့ဖစီၩ့ ကိၭအမံၩ့ဒ့ၭ ဘဲၫပဝ့ၫ အၥိၭ လါနၫ့ဘိၩ, အဆၧဒဲၩဘၭ အီၪအ့ၬ. 16 မၩအၥၭဘဲၫနီၪတၭ, ဘဲၫၥိၭ ပမိန့ဘၪ ဆၧယၫ့ၥၭ ဒဲဒၪန့ ဆၧအခိးအတၩ လၧအမၩဘိၭမၩဆၧၩ့ဆၧ လၧအထီ အဂ့ၩအဘၪ အဖၧၩ့တၭ, မွဲပၥုၭဘူၭပၥၭ လၧပၥၭဒူၩ လၧဆၧအခိးအတၩ အလးဆီၩ့ဆီ အအီၪနီၪဆံၭ. 

1 အဂဲးဘဲၫယီၩ ကယဲ ၦလုဆၧအခိၪ လၧအဘၪ ဆၧထုၭထၪ့န့ဝ့ၫ လၧၦၡၩအကျၩ လဂၩလါလါနီၪ, ဘၪ ဆၧအီၪက့ၪဝ့ၫ လၧဆၧဘၪဆဲၫ့ လၧယွၩ လၧၦၡၩ အဂး, ဘဲၫၥိၭ အမိအီၪက့ၪလၩ့ ဆၧမၩဘိၪ့ ဒဲဆၧလု လၧဆၧဒဲၩဘၭ အကၠီၩ့လီၫ. 2 မွဲအကိၩ့ၥၪအၥၭ ယၫ့ၥၭထဲၩ့ ၦလၧအလၥ့ၪယၫဘၪဆၧ, ဒဲၦလၧအဂၭဖျိၭ ဖၧၩ့ၥၭလဖၪလီၫ. အဂဲးဘဲၫယီၩ မွဲအဂဲးဆါအဘၭဆါ အီၪဝၬဖီၩ့ အနၫ့ဆါဒၪဝ့ၫဆ့လီၫ. 3 လၧဆၧနီၪလဖၪ အကၠီၩ့ ဘဲၫလၧၦခမျၧး အဂး အၥိၭနီၪ, ဂ့ၩလုထၪ့ဆၧ လၧအဂးဒၪဝ့ၫ ဘဲၫနီၪအၥိၭဆ့, လၧဆၧဒဲၩဘၭ အကၠီၩ့လီၫ. 4 ၦမၩန့ဒၪဝ့ၫ ဆၧယူၭယၪ့ယီၩ, လမွဲဘၪ နးဂၩ, မွဲၦလၧယွၩ ကိၭဝ့ၫ ဘဲၫစအၫရၧၫ့ အၥိၭနီၪလီၫ. 5 ဘဲၫနီၪအၥိၭ ဎရံၬ လမၩလၩမၩဖၩ့လၩ့ဒၪ အၥၭ ဘဲၫၥိၭ အမိကဲၪထၪ့ ၦလုဆၧအခိၪ, အ့ၪမွဲ ၦလၧအစံၭဝ့ၫ, နဝ့ၫဒၪ, နမွဲယဖိၪခွၫ တၭ, ယထၪ့ဖိၪယူၭနၧၩ လၧမုဆၫလနံၩယီၩယူၭ. 6 ဘဲၫအစံၭဝ့ၫ လၧလးအဂူၫဂၩ လစီၪ့ အၥိၭနီၪ, နမွဲ ၦလုဆၧ လၩ့ဆိၩလၩ့ကၠၪ, ဘဲၫစမ့ၫလခံစဒ့ၭ အဖၧၩ့ၥၭ အၥိၭနီၪလီၫ. 7 လၧအဖံၭအယၪ အနံၩလဖၪနီၪ မွဲအအီၪက့ၪလၩ့ အဆၧဘၩဆိၪဖၪ, ဒဲဆၧအၪ့ကံၩ့အၪ့ယၫ လၧအအီၪ, ဒဲလၧဆၧကိၭၡၭဖၭဒိၪ, ဒဲမ့ၬထံၫမ့ၬနီၫ့ လၧၦမၩဖီၩ့မၩဖျ့ၭဝ့ၫ လၧဆၧၥံၫၥ့ၪလဂၩ အမ့ၬယၫလီၫ. မွဲအယူၭယၪ့ ယွၩ အကၠီၩ့နီၪ, ဆၧခိၭနၪအလူတၭ, 8 မွဲဖိၪခွၫ လါနၫ့ဘိၩ, မၩလိၪ ဆၧခိၭနၪ လၧအထိး ဆၧၡၪ့ဆၧနၭ အကၠီၩ့, 9 ဒဲလၧၫ့ထၪ့ဎွ့ၩထၪ့ဝ့ၫ တၭ, ကဲၪထၪ့ဝ့ၫ လၧကယဲ ၦလၧအအီၪက့ၪအၥၭ လၧအဖၫ့လၬ ကိၭဂၩဒ့ၭ အဆၧထိးထဲၩ့တၩ့ထဲၩ့ဝ့ၫ အဆိၩအကၠၪ အကဆါ လီၫ. 10 ယွၩ အီၪက့ၪဝ့ၫ လၧၦလုဆၧအခိၪ ဘဲၫစမ့ၫလခံစဒ့ၭ အဖၧၩ့ၥၭ အၥိၭနီၪလီၫ. 11 ပလီၩဘၪ ဆၧအၪမၬ လၧၦလဂၩနီၪ အဂဲးအကၠီၪ့ အလးအီၪဝ့ၫ, မွဲနၥံၪအနါဎၧၫ့ အကၠီၩ့တၭ, ပနဲၪဖျီၪထၪ့ အဂဲးအကၠီၪ့ ကၪမၬလီၫ. 12 အဂဲးဘဲၫယီၩ လၧအဆၧၫ့အထီ ထီးနၥံၪ ဂ့ၩကဲၪထၪ့ ဆရၫလဖၪနီၪ ၦၥီၪ့လိၪဒီၭ နၥံၪ လၧယွၩ အလူအထၫ မိၡါ အခၪ့ထံၭ အလးအီၪ တၭ, နၥံၪ ကဲၪထၪ့ ၦလၧအကြၨၭန့ဘၪ ဆၧနူထံၫ တၭ, မွဲဆၧအၥံၭအခၩအ့ၬ. 13 အဂဲးဘဲၫယီၩ ကယဲ ၦလၧအအၪ့ ဆၧနူထံၫလဖၪနီၪ ၥ့ၪယၫ ဆၧတီၩဆၧလီၩ့ အဆၧချဲၩ့ လၥ့ၪဝါဒံၭဘၪ, အဂဲးဘဲၫယီၩ မွဲဖိၪၥၪလီၫ. 14 ဆၧအၪ့အၥံၭအခၩနီၪ အီၪဝ့ၫ လၧၦဒိၪထုၬကုၭဎွ့ၩ အဂး, လၧအမၩလိၪယုၩယါ အဆၧကိၪ့ၥ့ၪကိၪ့ဘၪ လၧဆၧအၪ့နၩ့ဖၭ ဆၧဂ့ၩ ဒဲဆၧအၧၩ့အဆၧၫ့နီၪလီၫ. 

1 မၩအၥၭဘဲၫနီၪတၭ, ပလ့ၩဖီၩ့ခွံၬ ဎရံၬ အဆၧၥီၪ့ဆၧၥၫ့ အမိၡါ အခၪ့ထံၭတၭ, လ့ၩလၧယၫ ထီၩ့လၧဆၧလၧၫ့ဆၧဎွ့ၩဘီၪ. လအီၪက့ၪဒီၭဘၪ ဆၧအခၪ့ထံၭ ဘၪဆဲၫ့ လၧဆၧနီၫ့ယါလၩ့ထဲၩ့ၥၭ လၧဆၧမၩအၥံၫ အကၠီၩ့, ဒဲဆၧနဲၩယွၩ, 2 ဆၧၥီၪ့ဆၧၥၫ့ ဘၪဆဲၫ့ လၧဆၧဘၭတံၫဇၫ့လဖၪ, ဒဲဆၧအီၪက့ၪလၩ့ အစူၪလဖၪ, ဒဲၦၥံၫ အဆၧဂဲထုၪ့ထဲၩ့, ဒဲအဆၧစ့ၩရၫ့ အဆိၩအကၠၪတၭ, 3 ယွၩ အ့ၪဒုၭမၩဝ့ၫနီၪ, ပမိမၩ ဆၧနီၪ လီၫ. 4 အဂဲးဘဲၫယီၩ ၦလၧအဒိၭ ဆၧမၩဖၩ့ထၪ့အၥၭ လဖၧၫ့တၭ, ထဲးယိ မူၭခိၪ အဆၧဖ့ၪလၫ့နီၪ, ကဲၪထၪ့ ၦန့ဘၪၥၭဆံၫ့ဎံၪ, 5 ဒဲထဲးယိ ယွၩအလူဂ့ၩ, ဒဲဂၪ့ခိၪ ကဲၪခိၬ အစီၩ့အမၩ့လဖၪနီၪ, 6 အ့ၪလၩ့ထ့ၬခွံၬဝ့ၬ တၭ, မွဲအဖျၩထၪ့ဒီၭ ယွၩအဖိၪခွၫ လၧအထုၪ့စူၪယၫ အလီၩ့ လၧအနၫ့ဆါဒၪဝ့ၫ အဖၧၩ့, ဒဲမၩဂၭဂီၩ့ အလၩအဖၩ့တၭ, ဆၧဘိၭကၠၪကဒၩထဲၩ့ဝ့ၫ လၧအဆၧနီၫ့ယါလၩ့ထဲၩ့ အၥၭနီၪ ၥ့ၪအ့ၬ. 7 အဂဲးဘဲၫယီၩ ဂၪ့ခိၪ လၧအအီၩခွံၬယူၭ ဆၧဂဲၫဆၧၩ့လၩ့ လၧအဖၫ့ခိၪ ဆိၫဆိဆိၫဆိတၭ, ဒုၭမဲၪထၪ့ ဆၧအကြၨၭ လၧၦမၩဆၧ အဂးနီၪ ဘၪ ဆၧဆိၪဂ့ၩ လၧယွၩ လီၫ. 8 အ့ၪမွဲ ဆၧလၧအဒုၭမဲၪထၪ့ ကယဲ ဆၧဆူၪ လမံၩ့လါလါနီၪ ဘၪ ဆၧခွံၬၡိၭခွံၬဝ့ၫ တၭ, အီၪဘူၭ လၧဆၧဆိၪအၧၩ့ ဒဲအထုၬနီၪ အီၪဝ့ၫ လၧဆၧဆူၭခဲၩထၪ့ခွံၬ အဂးလီၫ. 9 မွဲလါနၫ့ဘိၩ, ၦၥၭဘီၩ့ၥံၪဧ့, ပချဲၩ့ ဘဲၫနီၪလါနၫ့, ပယိလါဆၧ ဂ့ၩနဲၪ့ အနီၪဒံၭ လၧနၥံၪ အဂး ဒဲဆၧလၧအဘၪဆဲၫ့ လၧဆၧထိးထဲၩ့တၩ့ထဲၩ့လီၫ. 10 အဂဲးဘဲၫယီၩ ယွၩ လမွဲဘၪ ၦလတီၩလလီၩ့ဘၪ လၧအမိၥၭနၪ့ခွံၬ နၥံၪအဆၧမၩတၭ; ဒဲနၥံၪအဆၧအဲၪ လၧနၥံၪ ဒုၭနဲၪဖျီၪထၪ့ လၧအမံၩ့ အဂး, လၧနၥံၪ မၩဆၧၩ့ယူၭ ၦဆံၫ့ဎံၪယူၭ, ဒဲနၥံၪ မၩဆၧၩ့ဒံၭ နၥံၪဝ့ၫနီၪလီၫ. 11 ဘၪပၥၭ လၧနၥံၪဝ့ၫ လဂၩလါလါနီၪ ဒုၭနဲၪဖျီၪထၪ့ နၥံၪ အၥုၪ့ဆီၪ့အၥၭဆီၪ့ ဘဲၫနီၪၥိၭ လၧဆၧယိလါ အဆၧၥ့ၪယၫ လၧၫ့လၧၫ့ဎွ့ၩဎွ့ၩ အဂး, ထီးအထုၬ, 12 ဘဲၫၥိၭ နၥံၪ ထီးကၠုၪ့ လဂ့ၩ; မွဲဘဲၫၥိၭ နၥံၪ မိယိလိၪ ၦလၧအန့ဘၪထဲၩ့ ဆၧစံၭဝဲၩလဖၪ လၧဆၧနဲၩ, ဒဲလၧဆၧအီၪခိၭဆၧၩ့ၥၭ အကၠီၩ့လီၫ. 13 အဂဲးဘဲၫယီၩ လၧယွၩစံၭဝဲၩဆၧ လၧစအၫဘြဟၫ့ မွဲဆၧဒိၪနဲၪ့ဒံၭ လၧအမိဆိၪလၩ့အၥၭ လၧအမ့ၬယၫ လအီၪဘၪတၭ, ဆိၪလၩ့အၥၭ လၧအနၫ့ဆါဒၪဝ့ၫ အမ့ၬယၫ, 14 စံၭဝ့ၫဒၪ မွဲ တၡါ, ဆိၪဂ့ၩဆၧ တၭ, ယမိဆိၪဂ့ၩ နၧၩ, ဒဲမၩအၪထၪ့ဆၧ တၭ; ယမိမၩအၪထၪ့ နၧၩ လီၫ. 15 ဘဲၫနီၪအၥိၭ မွဲအအီၪခိၭဆၧၩ့ၥၭတၭ, န့ဘၪဝ့ၫ လၧအဆၧစံၭဝဲၩ လီၫ. 16 အဂဲးဘဲၫယီၩ ၦၡၩဆိၪဆၧ လၧဆၧအဒိၪဒံၭ အမ့ၬယၫတၭ, ဆၧဆိၪလၩ့အၥၭ လၧဆၧမၩဂုးမၩခၧၫ့ အဂဲး နီၪ, မွဲဆၧဂဲးလိၬတ့ၭလိၬ ထီးအလူၬအထုၬ လီၫ. 17 မၩအၥၭဘဲၫနီၪတၭ, ယွၩ မိဒုၭနဲၪဘၪအၥၭ လၧအဆၧကိၪ့ထၪ့ဖၭလၩ့ အဆၧဂုးဆၧခၧၫ့ လၧၫ့လၧၫ့ဎွ့ၩဎွ့ၩ လၧပန့ဘၪၥၫ ဆၧစံၭဝဲၩလဖၪ အမ့ၬယၫ တၭ, ချဲၩ့ဂုးထၪ့ဝ့ၫ လၧဆၧဆိၪလၩ့အၥၭ လီၫ. 18 ဘဲၫၥိၭ ဆၧဂုးဆၧခၧၫ့ နံၫမံၩ့ လၧယွၩ ချဲၩ့ဘျံၭချဲၩ့ဘျၪ လၥ့ၪဘၪ အကၠီၩ့နီၪ, ၦလၧအစဲၪ့တလဲး လၧဆၧဖလ့ၬ အဂး ဖီၪ့ထၬ ဆၧယိလါ လၧဆၧအီၪက့ၪဝ့ၫ လၧပမ့ၬယၫ ပဝ့ၫဒၪယီၩ ပမိန့ဘၪ ဆၧၡူၪဆၧမုၬ ဖၭဒိၪလီၫ. 19 ပအီၪလၧဆၧယိလါနီၪ ဘဲၫ ၥၭၡီၩ့ အလိးဆူၪခဲၩ့ အၥိၭ လၧအအီၪဘုၭထၬဝ့ၫ, ဒဲအီၪဂုးခၧၫ့တၭ, နုၬဘၪ လၧဆၧဒီၪ့ အဖၧၩ့, 20 ထီးအလး လၧယ့ၫၡူၬ, ဘဲၫၦလ့ၩလၧယၫ လၧပဂး အၥိၭ, နုၬဝ့ၫတၭ ကဲၪထၪ့ ၦလုဆၧအခိၪ, အဆိၩအကၠၪ ဘဲၫစမ့ၫလခံစဒ့ၭ အဖၧၩ့ၥၭ အၥိၭနီၪလီၫ. 

1 အဂဲးဘဲၫယီၩ စ့လံၫ့ အစဎွၩ, ဆၧထီၫထုၬ ကဆါအၡၩလုဆၧ, စမ့ၫလခံစဒ့ၭ လဂၩနီၪ လ့ၩအၪ့ဂၬ စအၫဘြဟၫ့ လၧအဂဲၫထဲၩ့ လၧဆၧဖ့ၬၥံၫခွံၬ စဎွၩလဖၪ အအီၪတၭ, ဆိၪဂ့ၩ အဝ့ၫဒၪလီၫ. 2 တၭ စအၫဘြဟၫ့ အၪ့နၩ့ဖၭ ဖ့ၪလၫ့ အဝ့ၫ လၧကယဲ အဆၧဆံၫပိၩ့လပိၩ့လီၫ. အနီၪ အခီၫပယီၫ အခၪ့ထံၭ, မွဲဆၧတီၩဆၧလီၩ့ အစဎွၩ, လၧခဲၫ့ထဲၩ့တၭ, စ့လံၫ့ အစဎွၩ, ဘဲၫပစံၭဆၧ အၥိၭ, ဆၧဘၪလိၬအိၭလိၬ အစဎွၩလီၫ. 3 အမိ လအီၪဘၪ, အဖါ လအီၪဘၪ, အဆၨၩအဆၬ လအီၪဘၪ, အနံၩအၥၫ့ အခၪ့ထံၭ လအီၪဘၪတၭ, အဆၧမၧၫ့အထုၬ လအီၪဘၪ, ဆၧအီၪက့ၪဝ့ၫ ဘဲၫယွၩ အဖိၪခွၫ အၥိၭ, ကဲၪ ၦလုဆၧ အီၪဝ့ၫ လထံၪဎးလဘီၩ့ဎးလီၫ. 4 ၦလၧၦလဒီၪ့အဖါ စအၫဘြဟၫ့ ဖ့ၪလၫ့ ဆၧလၧအအၪ့ဂူၬန့လဖၪ ဆံၫပိၩ့လပိၩ့ လၧအဝ့ၫဒၪနီၪ, မွဲၦဆံၭဒိၪလဲၪ ဆံၭဒိၪလဲၪနီၪ, ဘိၩ့နဲၪ့ယီၩ ဆီၫ့မီၪ့ခွါဘီၪ. 5 ၦခမျၧး ဘဲၫၦစံၭဆၧ အၥိၭ, အထၧၫ့ဖုဝဲလဖၪ ဂဲၫလၩ့ဝ့ၫ လၧအဖါ စအၫဘြဟၫ့ အယးဒံၩ့ အဖၧၩ့ လါနၫ့ဘိၩ ၦလံဝဲၫ အဖိၪခွၫလဖၪ လၧအန့ဘၪ ၦလုဆၧအလးလဖၪနီၪ အီၪဝ့ၫ လၧဆၧမၪလူၬ ဘဲၫဆၧၥီၪ့ဆၧၥၫ့ အၥိၭ, လၧအမိမၩန့ အဆၧဆံၫပိၩ့လပိၩ့လီၫ. 6 အ့ၪမွဲ ၦအဆၨၩအထံၭ လဘၪဆဲၫ့ဘၪ လၧအဝ့ၫၥံၪနီၪ န့ဘၪ ဆၧဆံၫပိၩ့လပိၩ့ လၧစအၫဘြဟၫ့ တၭ, ဆိၪဂ့ၩ ၦလၧအအီၪ လၧဆၧစံၭဝဲၩလဖၪနီၪလီၫ. 7 ၦအဆံၭဘၪ ဆၧဆိၪဂ့ၩ လၧၦအဂ့ၩနဲၪ့ဒံၭနီၪ ဆၧဂဲးလိၬတ့ၭလိၬ အလးအီၪအ့ၬ. 8 ထီးယီၩ ၦၡၩ လၧအၥံၫလဖၪ န့ဘၪ ဆၧဆံၫပိၩ့လပိၩ့လီၫ. အ့ၪမွဲ ထီးနီၪ ၦလဂၩ ဆၧထိးအၥၭ လၧအမၧၫ့ဝ့ၫ လီၫ. 9 တၭ စံၭဆၧ ဘဲၫယီၩအလးအီၪ, စလံဝဲၫ လၧအန့ဘၪ ဆံၫပိၩ့လပိၩ့နီၪ ဖ့ၪလၫ့ ဆၧဆံၫပိၩ့လပိၩ့ လၧစအၫဘြဟၫ့ အဖၧၩ့လီၫ. 10 အဂဲးဘဲၫယီၩ လၧစမ့ၫလခံစဒ့ၭ လ့ၩအၪ့ဂၬဝ့ၫနီၪ အီၪဝ့ၫ လၧအဖါ အယးဒံၩ့ အဖၧၩ့လီၫ. 11 မၩအၥၭဘဲၫနီၪတၭ, ဆၧလၧၫ့ဆၧဎွ့ၩ အ့ၪအီၪလၧၦလုဆၧအလး လၧအဘၪဆဲၫ့ လၧၦလံဝဲၫဖိၪ တၭ, (အဂဲးဘဲၫယီၩ ၦန့ဘၪ ဆၧၥီၪ့ဆၧၥၫ့ မွဲလၧအဝ့ၫနီၪ) ၦလုဆၧအဂူၫဂၩ လၧဆၧလကိၭဘၪဝ့ၫ ဘဲၫစအၫရၧၫ့ အဖၧၩ့ၥၭ အၥိၭနီၪ, ဂဲထုၪ့ဝ့ၫ ဘဲၫစမ့ၫလခံစဒ့ၭ အဖၧၩ့ၥၭ အၥိၭ, အလးအီၪဝ့ၫ ဘဲၫၥ့ၪလဲၪ. 12 အဂဲးဘဲၫယီၩ ၦလုဆၧအလး အ့ၪအၪ့လဲၩအၥၭတၭ, ဆၧၥီၪ့ဆၧၥၫ့နီၪ ဘၪအၪ့လဲၩအၥၭဆ့လီၫ. 13 အဂဲးဘဲၫယီၩ ၦလၧဆၧလီၩဘၪဝ့ၫ အဂဲးအကၠီၪ့ လဂၩယီၩ ဘၪဆဲၫ့ လၧၦအဂူၫဂၩ လၧအလမၩဘၪ ဆၧလုအလး နးဂၩလီၫ. 14 အဂဲးဘဲၫယီၩ ဆၧၥ့ၪယၫဝဲၩဝ့ၫ လၧပကဆါ ဂဲၫထၪ့ လၧစယုဒၫ လီၫ. စမိစ့ၭ ချဲၩ့ဝ့ၫ လၧၦလုဆၧ အဂဲးအကၠီၪ့ ဘၪဆဲၫ့ လၧၦလဒီၪ့နီၪ နးမံၩ့အ့ၬ. 15 ဆၧဖျီၪထၪ့ အၪနဲၪ့ အနီၪဒံၭ လၧၦလုဆၧအဂူၫဂၩ, ဘဲၫစမ့ၫလခံစဒ့ၭ အၥိၭနီၪ ဂဲထုၪ့, 16 လၧအလကဲၪထၪ့ဘၪဝ့ၫ ဘဲၫဆၧၥီၪ့ဆၧၥၫ့ အဆၧမၪလူၬ ဘၪဆဲၫ့ လၧဆၧဖံၭဆၧယၪ အၥိၭနီၪ, အ့ၪမွဲ ဘဲၫဆၧမၧၫ့ အဆိၩအကၠၪ အစီၩ့အမၩ့ အၥိၭနီၪလီၫ. 17 အဂဲးဘဲၫယီၩ ဆၧထိးအၥၭ လၧအဂး, နမွဲ ၦလုဆၧ လၩ့ဆိၩလၩ့ကၠၪ, ဘဲၫစမ့ၫလခံစဒ့ၭ အဖၧၩ့ၥၭ အၥိၭနီၪလီၫ. 18 အဂဲးဘဲၫယီၩ ဆၧမၪလူၬ လၧအခၪ့ထံၭလထံၪနီၪ ဘၪ ဆၧခွံၬၡိၭဝ့ၫ လၧအဂဲးဆါအဘၭဆါ ဒဲအလန့ကၩဘၪဆၧ အကၠီၩ့နီၪလီၫ. 19 အဂဲးဘဲၫယီၩ ဆၧမၪလူၬနီၪ မၩလၧၫ့ထၪ့ဎွ့ၩထၪ့ဆၧ နးမံၩ့အ့ၬ. အ့ၪမွဲ အဒုၭဂဲၫနုၬ ဆၧယိလါ ဂ့ၩနဲၪ့အနီၪဒံၭ, လၧပၥုၭဘူၭစိၩပၥၭ လၧယွၩအအီၪ လၧဆၧနီၪလမံၩ့ အကၠီၩ့လီၫ. 20 ဘဲၫဆၧဆိၪလၩ့အၥၭ လအီၪဘၪ အၥိၭနီၪ, [ယ့ၫၡူၬ ကဲၪထၪ့ဝ့ၫ လၧၦလုဆၧ] မွဲအ့ၬ. 21 အဂဲးဘဲၫယီၩ ဆၧဆိၪလၩ့အၥၭ လအီၪဘၪနီၪ, အဝ့ၫၥံၪ ကဲၪထၪ့ဝ့ၫ လၧၦလုဆၧလီၫ. အ့ၪမွဲ အဝ့ၫဒၪ လဂၩယီၩ ကဲၪထၪ့ဝ့ၫ လၧဆၧဆိၪလၩ့အၥၭ လၧၦလၧအစံၭဝ့ၫ, ယွၩ ဆိၪလၩ့ယူၭ အၥၭယူၭ တၭ, လနီၫ့ယါလၩ့ထဲၩ့ ဘၪအၥၭ, နမွဲ ၦလုဆၧ လၩ့ဆိၩလၩ့ကၠၪ ဘဲၫ စမ့ၫလခံစဒ့ၭ အဖၧၩ့ၥၭ အၥိၭနီၪလီၫ. 22 ဘဲၫနီၪအၥိၭ ယ့ၫၡူၬ ကဲၪထၪ့ ဆၧအုၩ့လၩ့ ဂ့ၩနဲၪ့ အနီၪလမံၩ့ အၡၩထိးအၥၭ လဂၩလီၫ. 23 မွဲဆၧမၩထံၬထၬ အီၪဝ့ၫ လၧဆၧၥံၫ အကၠီၩ့နီၪ, အဝ့ၫၥံၪ ကဲၪထၪ့ဝ့ၫ လၧၦလုဆၧ အၪဂၩလီၫ. 24 အ့ၪမွဲ အဝ့ၫဒၪယီၩ မွဲအအီၪဝ့ၫ အဆိၩဆိၩအကၠၪကၠၪတၭ, အီၪ လၧၦလုဆၧအလး လၧအဂုးအခၧၫ့ လီၫ. 25 မၩအၥၭဘဲၫနီၪတၭ, မွဲအထိးထဲၩ့တၩ့ထဲၩ့ ၦၡၩ လဂၩလါလါ လၧအဂဲၫထီၩ့ လၧယွၩအအီၪ လၧအဝ့ၫဒၪ အကၠီၩ့နီၪ ကိၭဂၩဒ့ၭ, အဂဲးဘဲၫယီၩ မွဲအမၧၫ့ဝ့ၫ လထံၪဎးဘီၩ့ဎးတၭ, အၪ့ကံၩ့အၪ့ယၫဆၧ လၧအဝ့ၫၥံၪ အဂး လီၫ. 26 အဂဲးဘဲၫယီၩ ၦအီၪလၧၦလုဆၧအခိၪ ဘဲၫနီၪၥိၭ လဂၩ အလးအီၪ, ၦလၧအဆံၫ့အဎံၪ လဂၩ, လၧအဆၧအၧၩ့ဆၧၥၫ့ လအီၪဘၪ, လၧအလစံၪစၪဘၪဝ့ၫ, လၧအအီၪလၩ့ဖၭအၥၭ လၧၦဆၧဒဲၩဘၭဖိၪ, ဒဲလၧအဘၪ ဆၧအီၪက့ၪထၪ့ဝ့ၫ ထီၫနဲၪ့ မူၭခိၪလီၫ. 27 အဝ့ၫဒၪနီၪ, ဘဲၫ ၦလုဆၧအခိၪလဖၪ အၥိၭနီၪ, လဘၪ ဆၧအီၪက့ၪထၪ့ ဆၧလုၥံၪ ကိၭမုနံၩဒ့ၭ, အခၪ့ထံၭ လၧအဆၧဒဲၩဘၭဒၪဝ့ၫ အကၠီၩ့, လၧခဲၫ့ထဲၩ့တၭ, လၧၦခမျၧး အကၠီၩ့, လမွဲဘၪ, အဂဲးဘဲၫယီၩ လၧအလုထၪ့အၥၭဒၪဝ့ၫနီၪ မွဲအမၩဆၧ န့ၫလဖၧၫ့ လၧဆၧထီးအလူၬနီၪ အဂး လီၫ. 28 အဂဲးဘဲၫယီၩ ဆၧမၪလူၬနီၪ အီၪက့ၪ ၦလၧအဂဲးဆါလဖၪ လၧၦလုဆၧအခိၪလီၫ. အ့ၪမွဲ ဆၧဆိၪလၩ့အၥၭအလူ လၧအအီၪထၪ့ လၧဆၧမၪလူၬ အလးခဲၫ့နီၪ, အီၪက့ၪဆၧ အဖိၪခွၫ လၧအလၧၫ့ထၪ့ဎွ့ၩထၪ့ အဆိၩဆိၩအကၠၪကၠၪလီၫ. 

1 ဆၧလၧပလီၩဘၪ အဂဲးအကၠီၪ့ ဘိၩ့နဲၪ့ယီၩ, အဒိၪထုၬမွဲ အယီၩ, ၦအီၪလၧၦလုဆၧအခိၪ န့ၫယီၩ လၧအအီၪဆၧၫ့နၩ့ဝ့ၫ လၧဆၧဒိၪကဆါ အလးဆီၩ့ဆီ အစူၪထွ့ၪ လၧမူၭခိၪလီၫ. 2 အဝ့ၫဒၪနီၪမွဲ ဆၧအခ့ၫအၡၩ ဘၪဆဲၫ့ လၧအလးဆံၫ့ဎံၪ, ဒဲတဲၩ လၩ့ထံးလၩ့ဆ့ၭ လၧကဆါ မၩဝ့ၫတၭ, လမွဲဘၪ ၦၡၩ မၩဝ့ၫလီၫ. 3 အဂဲးဘဲၫယီၩ ကယဲ ၦလုဆၧအခိၪ လဂၩလါလါနီၪ ဆၧအီၪက့ၪဝ့ၫ ဘဲၫၥိၭ အမိအီၪက့ၪထၪ့ ဆၧမၩဘိၪ့, ဒဲဆၧလုလဖၪ အၥိၭနီၪလီၫ. မၩအၥၭဘဲၫနီၪတၭ, ၦလဂၩယီၩ, ဘၪအီၪ လၧဆၧလမံၩ့မံၩ့ လၧအမိအီၪက့ၪထၪ့ဝ့ၫ ဆ့လီၫ. 4 အဂဲးဘဲၫယီၩ အ့ၪအီၪဝ့ၫ လၧဂၪ့ခိၪချိၫ့တၭ, မွဲလၧၦလုဆၧလဖၪ လၧအအီၪက့ၪထၪ့ ဆၧမၩဘိၪ့ ဘဲၫဆၧမၪလူၬနီၪ အီၪဝ့ၫ အၥိၭတၭ, အဝ့ၫဒၪ လမိကဲၪဘၪ ၦလုဆၧ တၭ, 5 အဝ့ၫၥံၪနီၪ မၩ အဆၧမၩ ဘၪဆဲၫ့ လၧမူၭခိၪ အဒီၩ့အထ့ၬ, ဒဲအဆၧလၩၡူၪ, ဘဲၫစမိစ့ၭ လၧအမၩ တဲၩဆံၫ့ဎံၪနီၪ ဘၪ ဆၧၥီၪ့ဆၧၥၫ့ လၧယွၩ အၥိၭနီၪလီၫ. အဂဲးဘဲၫယီၩ မွဲ အစံၭဝ့ၫ, ယိခွါဘီၪ, မၩ နဝ့ၫ ထီးအလူၬ ဘဲၫ ဆၧအဒီၩ့အထ့ၬ လၧဆၧဒုၭနဲၪ နၧၩ လၧခိၪလီၩ့ခိၪ အၥိၭနီၪ ဆံၭ. 6 အ့ၪမွဲ ဘိၩ့နဲၪ့ယီၩ အဝ့ၫနီၪ န့ဘၪဝ့ၫ အဆၧမၩအလး ဂ့ၩနဲၪ့အနီၪဒံၭ, န့ၫၥိၭ လၧအကဲၪထၪ့ ဆၧအုၩ့လၩ့ ဂ့ၩနဲၪ့လမံၩ့နီၪ အၡၩအၪ့ယၫဆၧ နံၫခီၫလဂၩနီၪလီၫ. ဆၧလမံၩ့နီၪ ဆၧဘၪအီၪက့ၪထၪ့ဝ့ၫ လၧဆၧစံၭဝဲၩ ဂ့ၩနဲၪ့လဖၪ လၧအဖၫ့ခိၪလီၫ. 7 အဂဲးဘဲၫယီၩ အခၪ့ထံၭလမံၩ့နီၪ, အဆၧမၪ အ့ၪလအီၪဘၪ တၭ, ဆၧအၪ့ဎၬန့ဘၪ အလး လၧနံၫမံၩ့လမံၩ့ အလးအီၪအ့ၬ. 8 အဂဲးဘဲၫယီၩ အီၪက့ၪ ဆၧမၪ လၧအလီၩ့, မွဲအစံၭ အဝ့ၫၥံၪ နီၪ, ယိခွါ, အနံၩအၥၫ့ ဂဲၫဝ့ၫ ယွၩ စံၭဝ့ၫဒၪ, ယမိမၩ ဆၧအုၩ့လၩ့အၥၫ့ လၧအံၫစရ့လၭ အဂံၪ့, ဒဲလၧယုဒၫ အဂံၪ့ၥံၪ အၥိၭ, 9 လမွဲဘၪ ဘဲၫဆၧအုၩ့လၩ့ လၧယမၩ လၧအဝ့ၫၥံၪ အဖါလဖၪ အၥိၭ, လၧမုနံၩ လၧယဖီၪ့ အစူၪတၭ, ၥိၫ့ထၪ့ခွံၬဝ့ၫ လၧခးအံဇံၭ အခးဖၧၩ့နီၪ, အဂဲးဘဲၫယီၩ အဝ့ၫၥံၪ လအီၪဘၪ လၧယဆၧအုၩ့လၩ့ အဖၧၩ့ အကၠီၩ့နီၪ, ယလယိလခွါဘၪ အဝ့ၫၥံၪ, ယွၩစံၭဝ့ၫဒၪ, 10 အဂဲးဘဲၫယီၩ ဆၧအုၩ့လၩ့ လၧယမိဖ့ၪလၫ့ အံၫစရ့လၭအဂံၪ့ အဂး, လၧမုနံၩလဖၪနီၪ အလးခဲၫ့, မွဲဆၧယီၩ, ယွၩစံၭဝ့ၫဒၪ, ယမိအီၪက့ၪ ယဆၧၥီၪ့ဆၧၥၫ့ လၧအဝ့ၫၥံၪ အၥၭခံဖၧၩ့, ဒဲယမိကွ့ၭန့ လၧအၥၭ အလီၩ့နီၪ, ဒဲယမိကဲၪထၪ့ အဝ့ၫၥံၪ အယွၩ, ဒဲအဝ့ၫၥံၪ မိကဲၪထၪ့ ယခ့ၫယၡၩလီၫ. 11 တၭ အဝ့ၫၥံၪ လမိၥီၪ့လိၪဘၪဆၧ, လဂၩ ၦလၧအနဲၩ့ထံၭ, လဂၩ ၦလၧအနဲၩ့ထံၭ, ဒဲလဂၩ အထၧၫ့ဖုဝဲ, လဂၩ အထၧၫ့ဖုဝဲနီၪ, စံၭဝ့ၫ, ၥ့ၪယၫ ယွၩဆံၭနီၪ, အဂဲးဘဲၫယီၩ ၦကိၭဂၩဒ့ၭ မိၥ့ၪယၫယၧၩ, လၧအဆံၭထုၬ ထီၩ့လၧအဒိၪထုၬလီၫ. 12 အဂဲးဘဲၫယီၩ ယမိယၫ့ၥၭ အဆၧလတီၩလလီၩ့ဘၪ, ဒဲအဆၧဒဲၩဘၭ, ဒဲအမၩမၪဆၧလဖၪနီၪ, ယနၪ့ထၪ့ထဲၩ့လၧၩ့ဝ့ၫအ့ၬ.  13 လၧအစံၭဝ့ၫ, အၥၫ့တၭ မွဲအအီၪက့ၪ အခၪ့ထံၭလမံၩ့ လၧအလးလံၩလီၫ. ဆၧလၧအလးလံၩ ဒဲအၡါနီၪ အီၪဘူၭ လၧအမိဒံၩခွံၬဝ့ၫလီၫ. 

1 မၩအၥၭဘဲၫနီၪတၭ, ဆၧအုၩ့လၩ့အခၪ့ထံၭ လမံၩ့နီၪ, အီၪဝ့ၫ လၧၥနိၫလဖၪ ဘၪဆဲၫ့ လၧဆၧဘိၪ့ထၪ့ဘၩထၪ့နီၪ, ဒဲဆၧဆံၫ့ဎံၪအလး ဘၪဆဲၫ့ လၧဂၪ့ခိၪလီၫ. 2 အဂဲးဘဲၫယီၩ ဆၧမၩတဲၩဆံၫ့ဎံၪ အခၪ့ထံၭ လဖျိၪ့နီၪ, အီၪလၧမ့ၪဒိၩ့အလး, ဒဲစပွဲ, ဒဲဆၧမ့ၬယၫ အကိၪလဖၪ လၧအဖၧၩ့တၭ, မွဲဆၧကိၭဝ့ၫ လၧအလးဆံၫ့ဎံၪ လီၫ. 3 လၧကလၫကၫ နံၫဘံၪ့လဘံၪ့ အမ့ၬယၫနီၪ, တဲၩ လၧဆၧကိၭဝ့ၫ လၧဆၧဆံၫ့ဎံၪထုၬ အီၪဝ့ၫလီၫ. 4 အီၪဝ့ၫ လၧဆၧနၧၫ့မၧၫ့ အဖၧၩ့ မ့ၪထီၫ့, ဒဲဆၧအုၩ့လၩ့အတလၫ ဖၩ့ထၬအၥၭ လၧထီၫ့ ထၧၫ့ဖျိၪ့ယၫ တၭ, ဖၧၩ့ထီၫ့ လဖျိၪ့ အီၪလၧမၪ့နၫ ဒဲစအၫရၧၫ့ အနိၪထိၭဘီၩ့ လၧအထိထၪ့, ဒဲလိးပၪ လၧဆၧအုၩ့လၩ့ အီၪကွ့ၭအၥၭ လၧအလီၩ့ နီၪ, အီၪဝ့ၫ လၧအဖၧၩ့လီၫ. 5 တၭ လၧအဖၫ့ခိၪနီၪ ဆၧလၩဆၧဖၩ့ အခ့ၫရူၬလဖၪ လၧအဒုၭလၩ့ ကဒုၩဆၧယၫ့ၥၭအလးနီၪ အီၪဝ့ၫလီၫ. ဘိၩ့နဲၪ့ယီၩ ယမိချဲၩ့ဆၧ လၧအဂဲးအကၠီၪ့ လၩ့ထံးလၩ့ဆ့ၭ အလးအီၪအ့ၬ. 6 ဆၧလဖၪနီၪ အီၪတဲၩ့ဝဲၩအၥၭ ဘဲၫနီၪတၭ, ၦလုဆၧလဖၪ နုၬဝ့ၫ လၧတဲၩဆံၫ့ဎံၪ အခၪ့ထံၭနီၪ လထံၪဎး တၭ, မၩ ယွၩအဆၧမၩလီၫ. 7 အ့ၪမွဲ နံၫစီၪ့လစီၪ့နီၪ, ၦလုဆၧအခိၪ နုၬဝ့ၫ လဂၩဎး လနံၪ့လဖၧၫ့ လနံၪ့လဖၧၫ့ ကိၭနံၪ့ဒ့ၭတၭ, အဝ့ၫဒၪ အီၪလၧဆၧၥွံၪ လၧအအီၪက့ၪထၪ့ လၧအဂးဒၪဝ့ၫ, ဒဲလၧၦခမျၧး အဆၧမၪၥံၪ အဂးနီၪ ဆ့လီၫ. 8 လၧတဲၩဆံၫ့ဎံၪ အခၪ့ထံၭ အီၪဒံၭ အဘိၩ့ဘၭနီၪ, ၥၭမုဆံၫ့ဎံၪ ဒုၭနဲၪဝ့ၫ လၧဆၧအလးဆံၫ့ဎံၪထုၬ အဖၧၩ့ၥၭ အီၪဖျီၪထၪ့ဒံၭအ့ၬ. 9 အီၪက့ၪထၪ့ ဆၧမၩဘိၪ့ မွဲအဒီၩ့အထ့ၬ လၧအထီထီးနီၪ အဂးတၭ, ဆၧလုၥံၪ အီၪလၧအဖၧၩ့ လၧအမၩ လၧၫ့ထၪ့ဎွ့ၩထၪ့ ၦမၩဆၧလဖၪ အကၪ့ၡၧၫ့ လၥ့ၪဘၪ; 10 အီၪန့ၫ ဆၧအၪ့ဆၧအီၩ, ဒဲဆၧဘၭတံၫဇၫ့ အၪမံၩ့, ဒဲ၁နိၫလဖၪ ဘၪဆဲၫ့ လၧဆၧဖံၭဆၧယၪ ထီးဆၧဘၠၩ့ထဲၩ့ အထီလီၫ. 11 အ့ၪမွဲ ဎရံၬ လဂၩနီၪ, ကဲၪထၪ့ဝ့ၫ လၧဆၧအဂ့ၩအဘၪ လၧအမိဂဲၫ လဖၪ အၡၩလုဆၧအခိၪ, လၧအဘၪဆဲၫ့ လၧတဲၩဆံၫ့ဎံၪ ဒိၪနဲၪ့, လၧၫ့နဲၪ့ ဎွ့ၩနဲၪ့နီၪဒံၭ လၧဆၧလမၩဘၪ လၧအစူၪတၭ; ဘဲၫပစံၭဆၧ အၥိၭ, ဘၪဆဲၫ့ လၧဆၧဘၪတဲၩ့အၥၭအ့ၬ. 12 လအီၪဘၪ လၧဘ့ၪ, ဒဲချီဖိၪ အၥွံၪ, မွဲအအီၪ လၧအၥွံၪ ဒၪဝ့ၫတၭ, လ့ၩနုၬဘၪဝ့ၫ လၧလးဆံၫ့ဎံၪ အဖၧၩ့ လဖၧၫ့ ဂီၩ့ယူၭတၭ, န့ဘၪယူၭ လၧဆၧဎွ့ၩန့ထဲၩ့ဝ့ၫ အဆိၩအကၠၪယူၭ လီၫ. 13 အဂဲးဘဲၫယီၩ ချီဖၫ ဒဲဘ့ၪအၥွံၪ, ဒဲချီမိအဖံၫ့ချၪ လၧဆၧဎွံၪဝ့ၫ လၧဆၧစံၪစၪ အလီၩ့, အ့ၪမၩဆံၫ့ထၪ့ ဆၧဖံၭဆၧယၪ ထီးအဆံၫ့တၭ, 14 မွဲလၧၥၭမု အဆိၩအကၠၪ အကၠီၩ့နီၪ, ဎရံၬ လုထၪ့ အနၫ့ဆါဒၪဝ့ၫ လၥံၪၥၧၫ့လမူၭချၬဘၪ လၧယွၩ အမ့ၬယၫ လဂၩ အၥွံၪနီၪ, မၩဆံၫ့ဎံၪ ပကၪ့ၡၧၫ့ လၧဆၧမၩအၥံၫနီၪ, ဘဲၫၥိၭ ပမိမၩ ယွၩ လၧအမၧၫ့ဝ့ၫ အဆၧမၩတၭ, မွဲအဂ့ၩနဲၪ့ အနီၪဒံၭ ဆံၭဒိၪလဲၪ. 15 လၧဆၧယီၩအဂဲးတၭ, လၧအထိးၥံၫအၥၭ အကၠီၩ့ နီၪ, မွဲဆၧအုၩ့လၩ့အၥၫ့လမံၩ့ အၡၩအၪ့ယၫဆၧ နံၫခီၫလဂၩ လၧဆၧမၩဂၭဖျ့ၭ ဆၧမၪ လၧအဘၪဆဲၫ့ လၧဆၧအုၩ့လၩ့အခၪ့ထံၭ အဂး, ဘဲၫၥိၭ ၦလၧအဘၪ ဆၧကိၭဝ့ၫလဖၪနီၪ မိန့ဘၪထဲၩ့ ဆၧစံၭဝဲၩ အဆၧဖ့ၪၥၫ အဆိၩအကၠၪလီၫ. 16 အဂဲးဘဲၫယီၩ ထီးဆၧအုၩ့လၩ့ အီၪဝ့ၫတၭ, ၦအုၩ့လၩ့ဝ့ၫ လဂၩနီၪ ဘၪၥံၫဝ့ၫ တၡါလီၫ. 17 အဂဲးဘဲၫယီၩ ဆၧအုၩ့လၩ့နီၪ အီၪဂုးအီၪခၧၫ့ဝ့ၫ လၧၦၥံၫအလးခဲၫ့ လီၫ. အ့ၪလမွဲဘၪဘဲၫနီၪတၭ, လၧအမၧၫ့ဝ့ၫ အဘိၩ့ဘၭနီၪ, ခၧၫ့ဝ့ၫအ့ၬ. 18 မၩအၥၭဘဲၫနီၪတၭ, ဆၧၥွံၪ လအီၪဘၪနီၪ ဆၧအုၩ့လၩ့အခၪ့ထံၭ ကဲၪထၪ့ဝ့ၫအ့ၬ. 19 အဂဲးဘဲၫယီၩ လၧစမိစ့ၭ လီၩလၩ့လၬလၩ့ ကယဲ ဆၧမၪလူၬ လၧၦၡၩ ကိၭဂၩဒ့ၭ, ဘဲၫဆၧမၪလူၬ အၥိၭနီၪ မွဲအမၩန့ ချီဖိၪၥံၪ, ဒဲဘ့ၪအၥွံၪ, ဒဲထံၫ, ဒဲၥိၪအဆီၪ့ လၧအဝီၩ, ဒဲဟံစိၭတၭ, ဎွံၪ လံၬလဘံၪ့နီၪ ဒဲၦၡၩ ကိၭဂၩဒ့ၭ, 20 စံၭဝ့ၫ, ဆၧယီၩမွဲ ဆၧအုၩ့လၩ့ အၥွံၪ လၧယွၩ မၪလူၬ နၥံၪ အကၠီၩ့ လီၫ. 21 တဲၩဆံၫ့ဎံၪ ဒဲကယဲ ဆၧမၩ အဎၧၩ့အဎီ ထီးအလူၬနီၪ, မွဲအဎွံၪဝ့ၫ လၧဆၧၥွံၪ ဘဲၫနီၪၥိၭဆ့လီၫ. 22 ဘဲၫဆၧမၪလူၬ အၥိၭနီၪ ကယဲ ဆၧအီၪလၩ့ဘူၭ ထီးအလူၬ ဘၪ ဆၧမၩဆံၫ့ဝ့ၫ လၧဆၧၥွံၪတၭ, မွဲဆၧၥွံၪ အ့ၪလလူၫလၩ့ဘၪအၥၭနီၪ, ဆၧဖီၩ့ဖျ့ၭ အီၪအ့ၬ. 23 မၩအၥၭဘဲၫနီၪတၭ, မူၭခိၪ အဒီၩ့အထ့ၬလဖၪနီၪ ဘၪ ဆၧမၩဆံၫ့ဝ့ၫ လၧဆၧလဖၪနီၪလီၫ. အ့ၪမွဲ မူၭခိၪ အဆၧဒၪဝ့ၫလဖၪနီၪ လၧဆၧလုၥံၪ ဂ့ၩနဲၪ့အနီၪဒံၭလီၫ. 24 အဂဲးဘဲၫယီၩ အလးဆံၫ့ဎံၪလဖၪ လၧၦမၩ လၧအစူၪ လၧအမွဲ ဆၧလၩ့ထံးလၩ့ဆ့ၭ အဒီၩ့အထ့ၬနီၪ, ဎရံၬ လနုၬဘၪဝ့ၫတၭ, အ့ၪမွဲ နုၬဝ့ၫ လၧမူၭခိၪအလးဒၪဝ့ၫ, ဘဲၫၥိၭ အမိနဲၪဖျီၪထၪ့အၥၭ လၧယွၩ အမ့ၬယၫ လၧပဂး ဘိၩ့နဲၪ့ယီၩ လီၫ. 25 ဘဲၫၥိၭ အမိလုထၪ့အၥၭ ဆိၫဆိဆိၫဆိ, ဘဲၫၦလုဆၧအခိၪ လၧအနုၬဘၪဝ့ၫ လၧဆၧအလးဆံၫ့ဎံၪ ကိၭဂၩဒ့ၭ အၥိၭ လၧဆၧဂူၫဂၩအၥွံၪ မွဲအ့ၬ. 26 ဆၧအ့ၪမၩအၥၭဘဲၫနီၪတၭ, လၧဂၪ့ခိၪအခၪ့ထံၭ လံၩလံၩနီၪ, မွဲအဘၪထိးၥံၫအၥၭ အၪဘျၩ့ယူၭ လီၫ. အ့ၪမွဲ ဘိၩ့နဲၪ့ယီၩ လၧဆၧအဆိၩအကၠၪအထုၬယီၩ နဲၪဖျီၪထၪ့ အၥၭ လဖၧၫ့ ဘဲၫၥိၭ အမိမၩဖီၩ့ဖျ့ၭ ဆၧဒဲၩဘၭ လၧအလုထၪ့အၥၭဒၪဝ့ၫ အကၠီၩ့လီၫ. 27 ဘဲၫဆၧအီၪက့ၪ ၦၡၩၥံၪ လၧအမိဘၪၥံၫဝ့ၫ လဖၧၫ့ တၭ, လၧခဲၫ့ထဲၩ့ဘၪ ဆၧစ့ၩရၫ့ဝ့ၫ အၥိၭနီၪ; 28 ဘဲၫနီၪအၥိၭ ဎရံၬ လုထၪ့ အၥၭလဖၧၫ့ ဆ့, မွဲဘဲၫၥိၭ အမိဆိၬန့ခွံၬ ၦအၪဂၩ အဆၧဒဲၩဘၭ တၭ, လၧဆၧဒဲၩဘၭ လအီၪဘၪဝ့ၫနီၪ, မိနဲၪဖျီၪထၪ့ အၥၭ နံၫဖၧၫ့လဖၧၫ့ လၧၦယိလါ အဖၧၩ့ၥၭလဖၪ အမ့ၬယၫ လၧဆၧထိးထဲၩ့တၩ့ထဲၩ့ အဂးလီၫ. 

1 မၩအၥၭဘဲၫနီၪတၭ, ဆၧမၪလူၬနီၪမွဲ ဆၧဂ့ၩ လၧယၫ အလၩၡူၪလမွဲဘၪ လၧဆၧလဖၪနီၪ အခံးအဂၩ့ ဒၪဝ့ၫတၭ, မၩလၧၫ့ဎွ့ၩ ၦလဖၪ လၧအလ့ၩလုထၪ့ဆၧ လနံၪ့ဘၪလနံၪ့ လနံၪ့ဘၪလနံၪ့, လထံၪဎးဘီၩ့ဎးနီၪ ၥ့ၪနးဖၧၫ့အ့ၬ. 2 အ့ၪလမွဲဘၪဘဲၫနီၪတၭ, ၦလၧအလုထၪ့ဆၧလဖၪနီၪ, လမိအီၪထီဘၪဧၪ. မွဲၦၡၩၥံၪ ဘၩဆၧနီၪ အ့ၪဆံၫ့ထၪ့ လဖၧၫ့တၭ, မွဲအကၪ့ၡၧၫ့ အီၪက့ၪ ဆၧမၪ လၧအလီၩ့အ့ၬ. 3 မွဲလါနၫ့ဘိၩ ဆၧနၪ့ထၪ့ဆၧဒဲၩဘၭ အီၪဝ့ၫ ကိၭနံၪ့ဒ့ၭ လၧဆၧလဖၪနီၪလီၫ. 4 အဂဲးဘဲၫယီၩ ချီဖၫၥံၪ, ဒဲဘ့ၪၥံၪအၥွံၪနီၪ မၩဖီၩ့ခွံၬ ဆၧဒဲၩဘၭ ၥ့ၪအ့ၬ. 5 မၩအၥၭဘဲၫနီၪတၭ, ထီးအဝ့ၫဒၪ ဂဲၫလၩ့ဝ့ၫ လၧဂၪ့ခိၪချိၫ့ယီၩ တၭ, စံၭဝ့ၫဒၪ, ဆၧလု, ဒဲဆၧမၩဘိၪ့နီၪ လဘၪဘၪ နၥၭတၭ, အ့ၪမွဲ နတဲၩ့ဝဲၩန့ မိၡါ လၧယဂးလီၫ. 6 လၧဆၧလုဆူၭခဲၩ ထၧၫ့ဒုၩယၫနီၪ, ဒဲဆၧလုၥံၪ လၧဆၧဒဲၩဘၭ အဂးနီၪ, ဘၪနၥၭအ့ၬ. 7 ထီးနီၪလဖၧၫ့ ယစံၭယဝ့ၫ, ယိခွါ, ယဂဲၫ, လၧလံၬလထူ အဖၧၩ့နီၪ ဆၧကွ့ၭအၥၭ လၧယဂဲး, ဘဲၫၥိၭ ယမိမၩ ထီးဒၪနၥၭ, ယွၩဧ့, 8 လၧအစံၭ လၧမီခိၬ လၧဆၧလုၥံၪ ဒဲဆၧမၩဘိၪ့ၥံၪ, ဆၧလုဆူၭခဲၩ ထၧၫ့ဒုၩယၫ, ဒဲဆၧလု လၧဆၧဒဲၩဘၭ အဂး, လၧဆၧလုထၪ့ဝ့ၫ ဘဲၫ ဆၧၥီၪ့ဆၧၥၫ့ အၥိၭ နလအဲၪဒိၭဘၪ ဒဲဘၪနၥၭအ့ၬ. 9 ထီးနီၪလဖၧၫ့, စံၭဝ့ၫ, ယိခွါ, ယ ဂဲၫမၩ ထီးဒၪ နၥၭ, ယွၩဧ့, မွဲအမၩဂၭဂီၩ့ခွံၬ အခၪ့ထံၭလမံၩ့ ဘဲၫၥိၭ အမိမၩဂုးမၩခၧၫ့ နံၫမံၩ့လမံၩ့လီၫ. 10 လၧဆၧဘၪအၥၭ အဖၧၩ့နီၪ, မွဲဆၧလုထၪ့ ယ့ၫၡူၬဎရံၬ အမိၡါ လဖၧၫ့ ဂီၩ့ယူၭ အကၠီၩ့တၭ, ပကဲၪထၪ့ ဆၧဆံၫ့ဎံၪလီၫ. 11 ကယဲ ၦလုဆၧ ဆၧၫ့ထုၪ့ မၩ ဆၧမၩ ကိၭနံၩဒ့ၭ, ဒဲဆၧလု လၧအမၩဖီၩ့ခွံၬ ဆၧဒဲၩဘၭ လၥ့ၪဘၪ နးဆိၭနီၪတၭ, မွဲအလုထၪ့ဝ့ၫ ဆိၫဆိဆိၫဆိလီၫ. 12 အ့ၪမွဲ အဝ့ၫဒၪယီၩလဂၩ ထီးအလုထၪ့ဆၧ လၧဆၧဒဲၩဘၭ အဂး လဖၧၫ့ ဂီၩ့တၭ, ဆၧၫ့နၩ့ဝ့ၫ လၧယွၩအစူၪထွ့ၪလခီၫ လၩ့ဆိၩလၩ့ကၠၪလီၫ. 13 လၧခဲၫ့ထဲၩ့ ယိလါဝ့ၫ ထီးဆၧအီၪက့ၪလၩ့ အဒုၪအဒၩ လၧအခၪ့ယဲးလၩ့အလးလီၫ. 14 အဂဲးဘဲၫယီၩ မွဲအလုထၪ့ဆၧ လဖၧၫ့တၭ, မၩလၧၫ့ထၪ့ဎွ့ၩထၪ့ ၦလၧအမၩဆံၫ့ဎံၪဝ့ၫလဖၪနီၪ လထံၪဎးဘီၩ့ဎးလီၫ. 15 ၥၭမုဆံၫ့ဎံၪ ထိးအၥၭ လၧပဂးလီၫ. အဂဲးဘဲၫယီၩ ချဲၩ့ဝ့ၫ မီခိၬအလးခဲၫ့နီၪ, 16 ဆၧယီၩမွဲ ဆၧအုၩ့လၩ့ လၧယမိမၩ လၧအဝ့ၫၥံၪ လၧအနံၩအၥၫ့ အလးခဲၫ့နီၪတၭ; ယွၩ စံၭဝ့ၫဒၪ, ယမိအီၪက့ၪလၩ့ ယဆၧၥီၪ့ဆၧၥၫ့လဖၪနီၪ လၧအၥၭခံဖၧၩ့ တၭ, ယမိကွ့ၭန့ဝ့ၫ လၧအၥၭ အလီၩ့; 17 တၭ အဆၧဒဲၩဘၭ ဒဲအဆၧအၧၩ့နီၪ ယမိနၪ့ထၪ့လၧၩ့အ့ၬ. 18 ထီးဆၧမၩဖီၩ့ဖျ့ၭ ဆၧလဖၪယီၩ အီၪဝ့ၫနီၪ, ဆၧလုထၪ့လၧၩ့ ဆၧလၧဆၧဒဲၩဘၭ အဂးအ့ၬ. 19 မၩအၥၭဘဲၫနီၪတၭ, ဖုၥံၪဝဲၥံၪဧ့, မွဲပအီၪလၧပၥၭဒူၩ ဘဲၫၥိၭ ပမိလ့ၩနုၬ လၧဆၧဆံၫ့ဎံၪထုၬ လၧယ့ၫၡူၬအၥွံၪ အကၠီၩ့, 20 လၧဖၧၩ့ၥၭအၥၫ့ လၧအမၧၫ့ဝ့ၫ လဘီၩ့ လၧအအီၪက့ၪဆံၫ့ဎံၪဝ့ၫ လၧပဂး လၧအဖျီၫ့ထၪ့ ဆၧဒီၪ့, ဘဲၫပစံၭဆၧ အၥိၭ, အဖံၭအယၪနီၪ, 21 ပအီၪ လၧၦလုဆၧဖၭဒိၪ လၧယွၩအဂံၪ့ အဖၫ့ခိၪ နီၪ, 22 ပအီၪလၧပၥၭ လၧအဒိၭဎွံၪခွံၬအၥၭ လၧကၪ့ၡၧၫ့ အအၧၩ့နီၪ, ဒဲဒိၭၥူၫဝၭခွံၬယူၭ ပမိၡါ လၧထံၫ အဎံၪတၭ, မွဲပၥုၭဘူၭပၥၭ လၧပၥၭ အမွဲအတီၩ, ဒဲလၧဆၧနဲၩ လၧၫ့လၧၫ့ဎွ့ၩဎွ့ၩဆံၭ. 23 လကဒံၩကဒၩဘၪတၭ, မွဲပဖီၪ့ထၬ ပဆၧယိလါ အဆၧအုၩ့လၩ့ဆံၭ. အဂဲးဘဲၫယီၩ ၦလၧအစံၭဝဲၩဆၧနီၪ မွဲအလူတီၩလီၫ. 24 မွဲပဆီၫ့မီၪ့လိၬပၥၭ လဂၩ ဒဲလဂၩ, ဘဲၫၥိၭ ပမိပဂၨၪထၪ့လိၬပၥၭ လၧဆၧအဲၪဆၧကွံၩ ဒဲဆၧမၩဂ့ၩဘီၪ. 25 ထီးဂၭဎ့ၭ ပဆၧအီၪကီၪ့နီၪ ဘဲၫၦလနၩ့နၩ့ အထူၫအရူၫ အီၪဝ့ၫအၥိၭနီၪ လဂ့ၩ, အ့ၪမွဲ ပဂၨၪထၪ့လိၬပၥၭ, ဘဲၫနၥံၪ ဒၪဘၪ အမုနံၩ ဒံၩ့ဘူၭထၪ့လခီၫနီၪ ပဂၨၪထၪ့ ဒံၭအၪထၪ့လခီၫ ဘီၪ. 26 အဂဲးဘဲၫယီၩ လၧပန့ဘၪ ဆၧမွဲဆၧတီၩ အဆၧၥ့ၪယၫ အလးခဲၫ့နီၪ, ပအ့ၪဖိၬပၥၭဒၪ ပဝ့ၫအခဲၫ့ မၩ ဆၧဒဲၩဘၭ တၭ, ဆၧလု လၧဆၧဒဲၩဘၭ အဂး အီၪလၩ့ထးလၧၩ့အ့ၬ. 27 အ့ၪမွဲ ဆၧယိလါ ဆၧစ့ၩရၫ့ ဘၪဆဲၫ့ လၧဆၧၥၭမဲၪၥၭဖျဲၩ့, ဒဲဆၧၥၭထၪ့ဆီၪ့ မ့ၪခဲၩ လၧအမိအၪ့ခွံၬ ဆၧအဒုၪအဒၩလဖၪနီၪ မိအီၪဝ့ၫလီၫ. 28 ၦလၧအခွံၬၡိၭခွံၬ စမိစ့ၭ အဆၧၥီၪ့ဆၧၥၫ့ နီၪ, ဆၧယၫ့ၥၭ လအီၪဘၪတၭ, ၥံၫဝ့ၫ လၧၦထိးအၥၭ နံၫဂၩၥၧၫ့ဂၩ အကၠီၩ့နီၪ, 29 ၦလၧအယဲးထဲးဘၪ ယွၩအဖိၪခွၫတၭ, အီၪက့ၪ ဆၧအုၩ့လၩ့အၥွံၪ လၧအမၩဆံၫ့ဝ့ၫနီၪ, လၧအမွဲ လဆံၫ့ဘၪတၭ, မၩကြၩ့ထမး ၥၭမု ဘၪဆဲၫ့ လၧဆၧအခိးအတၩနီၪ, နၥံၪ ဆီၫ့မီၪ့ လၧအကြၨၭဘၪ ဆၧဒဲၩဘၭ ဒိၪနဲၪ့ အနီၪ, ဆံၭဒိၪလဲၪ, 30 အဂဲးဘဲၫယီၩ ပၥ့ၪယၫ ၦလၧအစံၭဝ့ၫ, ဆၧစ့ၩရၫ့စၪ အီၪလၧယၧၩ လီၫ. ယမိဖ့ၪထဲၩ့ ဆၧဒဲၩဘၭ ယဝ့ၫယီၩ, ယွၩ စံၭဝ့ၫဒၪ, တၭ မၩဒီၭလဖၧၫ့, ယွၩမိစ့ၩရၫ့ အၡၩခမျၧး လီၫ. 31 ဆၧလၩ့ထ့ၬ လၧယွၩ လၧအမၧၫ့ဝ့ၫ လဂၩ အစူၪဖၧၩ့နီၪ, မွဲဆၧၥၭမဲၪအလး လီၫ. 32 ဆၧအနံၩအၥၫ့ လၧအထံၭ လၧနၥံၪအၥၭ ဖၩ့ထၪ့ လၧနၥံၪ အဖၧၩ့တၭ, နၥံၪ ထိး ဆၧဒုၭလိၬယၩလိၬ အဆၧၡၪ့ ဒိၪဒိၪလ့ၬနီၪ နၪ့ထၪ့ထဲၩ့ဘီၪ. 33 ဘၪလဖၧၫ့ဖၧၫ့ လၧနၥံၪ ကဲၪထၪ့ ဆၧယိဖၧၩ့အလး ဘၪဆဲၫ့ လၧဆၧဒုၪ့ဒွ့ၪ, ဒဲဆၧၡၪ့ဆၧနၭနီၪ, ဘၪလဖၧၫ့ဖၧၫ့ လၧနၥံၪ ကဲၪထၪ့ ၦလၧအထိးဆၧ ဘဲၫနီၪ အထံၩအၥိၭလီၫ. 34 အဂဲးဘဲၫယီၩ မွဲနၥံၪ ယၫ့ၥၭ ၦၡၩၥံၪ လၧအဘၪ ဆၧစၧၩ့ထၬ နီၪ, ဒဲနၥံၪ ဒိၭဆၧမၩဂၭဂီၩ့ နၥံၪ အစူၪလးအခၪ့ခိၪ လၧနၥံၪ အဆၧၥၭထိၬ အဖၧၩ့, မွဲလၧနၥံၪ ၥ့ၪယၫဆၧ ဂ့ၩနဲၪ့ ခၧၫ့နဲၪ့ အနီၪဒံၭ အီၪလၧနၥံၪ အဂးလီၫ. 35 မၩၥၭဘဲၫနီၪတၭ, ထီးခွံၬၡိၭခွံၬ နၥံၪအၥၭဒူၩ လၧအအီၪ လၧအခိးအတၩဖၭဒိၪနီၪ လဂ့ၩ. 36 အဂဲးဘဲၫယီၩ နၥံၪ အီၪခိၭဆၧၩ့ၥၭအလး အီၪဝ့ၫ ဘဲၫၥိၭ, နၥံၪ မၩ ထီးဒၪယွၩအၥၭ ဂီၩ့တၭ, နၥံၪ မိန့ဘၪထဲၩ့ ဆၧစံၭဝဲၩနီၪလီၫ. 37 အဂဲးဘဲၫယီၩ အီၪဒံၭလဆိဖိၪ တၭ, ၦလၧအဂဲၫ လဂၩနီၪ မိဂဲၫဝ့ၫ တၭ, မၩယံၬမၩနး လၧၩ့ အၥၭ အ့ၬ. 38 တၭ ၦလၧအတီၩအလီၩ့နီၪ မိမၧၫ့ဝ့ၫ လၧဆၧနဲၩ လီၫ. ၦလဂၩဂၩ အ့ၪဂုၩ့ထဲၩ့ အၥၭ တၭ, ယၥၭ မုၬလၩ လၧအဖၧၩ့ အ့ၬ. 39 အ့ၪမွဲ ပဝ့ၫဒၪယီၩ, ပလမွဲဘၪ ၦလၧအဂုၩ့ထဲၩ့အၥၭ လၧဆၧဂၭဂီၩ့ဂၭစၪ အဖၧၩ့, မွဲပနဲၩဆၧ ထီၩ့လၧဆၧထိးထဲၩ့တၩ့ထဲၩ့ ၥၭၡီၩ့လီၫ. 

1 ဆၧနဲၩနီၪမွဲ ဆၧလၧၦယိလါဝ့ၫလဖၪ အၥံၭအခၩ ဒဲဆၧလၧၦလဒၪဘၪလဖၪ အဆၧဒုၭၥ့ၪယၫဝ့ၫ လၩ့ထံးလၩ့ဆ့ၭလီၫ. 2 အဂဲးဘဲၫယီၩ ၦမွံၩၦၡါၥံၪ န့ဘၪယူၭ ဆၧထိးအၥၭ အဂ့ၩ လၧအဂး လၧဆၧယီၩလမံၩ့ အကၠီၩ့လီၫ. 3 လၧဆၧနဲၩ အကၠီၩ့ ပၥ့ၪယၫ လၧဂၪ့ခိၪ ဘၪ ဆၧမၩကဲၪထၪ့ဝ့ၫ လၧယွၩအလူနီၪ; မၩအၥၭဘဲၫနီၪတၭ, ဆၧလၧပဒၪဘၪလဖၪနီၪ, မွဲလကဲၪထၪ့ဘၪဝ့ၫ လၧဆၧလၧအအီၪဖျီၪလဖၪနီၪလီၫ. 4 လၧဆၧနဲၩ အကၠီၩ့, စအၫဘလၭ ဂဲၫဆိၬ ဆၧလု လၧယွၩအအီၪ ဂ့ၩနဲၪ့ စကံၫ့တၭ, လၧဆၧနီၪ အကၠီၩ့ မွဲအန့ဘၪ ဆၧထိးအၥၭ လၧအဂး, လၧအမွဲ ၦတီၩၦလီၩ့ လီၫ. ယွၩ ထိးအၥၭ လၧအဆၧမၩဘိၪ့ အဂးတၭ, ၥံၫ လါနၫ့နီၪ, မွဲအချဲၩ့ဒံၭ လၧဆၧနီၪအကၠီၩ့လီၫ. 5 လၧဆၧနဲၩ အကၠီၩ့, စအံနၧၭ ဒိၭဆၧအၪ့လဲၩန့ထဲၩ့ အၥၭ ဘဲၫၥိၭ အထီးဒၪဘၪ ဆၧၥံၫ လဂ့ၩလီၫ. လအီၪလၧၩ့ဘၪနီၪ, အဂဲးဘဲၫယီၩ မွဲယွၩ အၪ့လဲၩန့ထဲၩ့ဝ့ၫ လီၫ. အဂဲးဘဲၫယီၩ ဘိၩ့အလချုၭ ဘၪ ဆၧအၪ့လဲၩန့ထဲၩ့ဒံၭဘၪတၭ, ဆၧထိးအၥၭ လၧအဘၪ ယွၩအၥၭလီၫ. 6 အ့ၪမွဲ ဆၧနဲၩ လအီၪဘၪတၭ, ဆၧမၩဘၪအၥၭ ၥ့ၪ အ့ၬ. အဂဲးဘဲၫယီၩ ၦလၧအဂဲၫ လၧယွၩအအီၪနီၪ ဘၪနဲၩ လၧအအီၪ, ဒဲအမွဲ ၦလၧအဖ့ၪလၫ့ အခိးအတၩ လၧၦလၧအအၪ့ဎၬဝ့ၫလဖၪလီၫ. 7 စနိအၫ ဘၪ ဆၧၥီၪ့ဝ့ၫ လၧယွၩ လၧဆၧလအီၪဖျီၪထၪ့ဒံၭဘၪ အဂဲးနီၪ, ယူၭယၪ့ဝ့ၫတၭ; လၧဆၧနဲၩ အကၠီၩ့ တဲၩ့တလၫဖၭဒိၪ လၧဆၧထိးထဲၩ့တၩ့ထဲၩ့ အဂံၪ့ဖိၪ အဂးလီၫ. မွဲအစ့ၩရၫ့စၪ ဂၪ့ခိၪဖိၪၥံၪ, ဒဲကဲၪထၪ့ ၦန့ၥၫ ဆၧတီၩဆၧလီၩ့ ဘၪဆဲၫ့ လၧဆၧနဲၩ လၧဆၧနီၪ အကၠီၩ့လီၫ. 8 စအၫဘြဟၫ့ ဘၪ ဆၧကိၭဝ့ၫ, ဘဲၫၥိၭ အမိစဲၪ့ထၪ့ လ့ၩထီၩ့ဝ့ၫ လၧအလး လၧအမိန့ၥၫဝ့ၫနီၪတၭ, လၧဆၧနဲၩ အကၠီၩ့ မွဲအခိၭနၪဝ့ၫတၭ, လ့ၩ ခီၫခီၫလဲၪနီၪ လၥ့ၪယၫဘၪဝ့ၫတၭ, စဲၪ့ထၪ့ခွံၬဝ့ၫလီၫ. 9 လၧဆၧနဲၩ အကၠီၩ့, မွဲအအီၪဝ့ၫ လၧခး ဘၪဆဲၫ့ လၧဆၧစံၭဝဲၩ, ဘဲၫၦမွံၩအခး အၥိၭတၭ, အီၪဝ့ၫ လၧတဲၩဖၧၩ့, ဒဲစအံစၭ, ဒဲစယၫကူၭ, ၦလၧအမိန့ဎုၬ ဆၧဖ့ၪၥၫ လၧအၥိၭ လၧဆၧစံၭဝဲၩ လမံၩ့ဎးနီၪလီၫ. 10 အဂဲးဘဲၫယီၩ မွဲအယိလါ အဒိၩ့အထၫ့ လၧအအီၪ လၧအခၪ့ထံၭလဖၪ, ၦလၧအမၩဝ့ၫ ဒဲဒုၭကဲၪထၪ့ဝ့ၫ လဂၩနီၪ မွဲယွၩ လီၫ. 11 လၧဆၧနဲၩ အကၠီၩ့, နးစၫရၫ ဒိၭန့ အဂဲးအဘၭ လၧအမိဒၧၩ့ထၪ့ အချံၫအၥၪ အဂးတၭ, ဆီၫ့အီၪန့ အဖိၪ လၧအဂူၭထုၬ အလးခဲၫ့လီၫ. အဂဲးဘဲၫယီၩ မွဲအအီၪက့ၪတီၩ ၦလၧအစံၭဝဲၩဆၧလဖၪနီၪလီၫ. 12 မၩအၥၭဘဲၫနီၪတၭ, လၧၦမၩအၥၭ ဘဲၫၦၥံၫ အၥိၭ လဂၩနီၪ ၦအၪဝ့ၫဂီဝ့ၫ ဘဲၫမူၭခိၪ အၡၪၥံၪ အၥိၭတၭ, ဘဲၫ မ့ၬ လၧမၫဆမံၭနဲၩ့ လၧဆၧဝံထၪ့နၬထၪ့ လလူၬဘၪ အၥိၭလဖၪ လၩ့ဆၨၩထဲၩ့ လၧအဝ့ၫဒၪလီၫ. 13 အဝ့ၫၥံၪ ကိၭဂၩဒ့ၭနီၪ လန့ဘၪ ဆၧစံၭဝဲၩလဖၪတၭ, ၥံၫဝ့ၫ လၧဆၧနဲၩ အဖၧၩ့လီၫ. မွဲအဒၪစိၩဆၧလဖၪနီၪ လၧအယဲၩ့တၭ, ထိးဆၧၫ့ဝ့ၫမုၬ အုၩ့လၩ့ဝ့ၫ လၧအမွဲ ၦမွံၩ, ဒဲလခီၫဘၩ့မုးဖိၪ လၧဂၪ့ခိၪချိၫ့လီၫ. 14 အဂဲးဘဲၫယီၩ ၦလၧအအုၩ့လၩ့ဆၧ ဘဲၫနီၪၥိၭလဖၪ, နဲၪဖျီၪထၪ့ တၡါ လၧအအၪ့ဎၬန့ အထံၫအခးဒၪဝ့ၫလီၫ. 15 တၭ အဝ့ၫၥံၪ အ့ၪနၪ့ထၪ့ထဲၩ့ ထံၫၥံၪခးၥံၪ လၧအစဲၪ့ထၪ့ခွံၬ လၧအဖၧၩ့နီၪ, အထီ လၧအမိထဲၩ့ထဲၩ့ဘၪနီၪ အီၪဝ့ၫလီၫ. 16 အ့ၪမွဲ ဘိၩ့နဲၪ့ယီၩ, အဝ့ၫၥံၪ ဆိၫ့န့ဝ့ၫ လၧဆၧဂ့ၩနဲၪ့ အနီၪဒံၭ, ဘဲၫၦစံၭဆၧ အၥိၭ, ဆၧဘၪဆဲၫ့ လၧမူၭခိၪ လီၫ. မၩအၥၭဘဲၫနီၪတၭ, အဝ့ၫၥံၪ ကိၭ ယွၩ လၧအကဆါနီၪ, မွဲယွၩအမ့ၬ မဲအ့ၬ. အဂဲးဘဲၫယီၩ မွဲအတဲၩ့ဝဲၩယူၭ ဒိၩ့လဖျိၪ့ လၧအဝ့ၫၥံၪ အဂးယူၭ လီၫ. 17 စအၫဘြဟၫ့ ဘၪ ဆၧမၩခွါဝ့ၫနီၪ, လၧဆၧနဲၩ အကၠီၩ့ လုထၪ့ စအံစၭလီၫ. တၭ ၦလၧအန့ဘၪ ဆၧစံၭဝဲၩလဖၪ လဂၩနီၪ, လုထၪ့ အဖိၪခွၫ လဂၩဎးတၭ, 18 ဆၧစံၭ လၧအဝ့ၫနီၪ အကၠီၩ့, နချံၫနၥၪ မိအီၪထၪ့ လၧစအံစၭ အဖၧၩ့ လီၫ. 19 မွဲအဆီၫ့မီၪ့ဝ့ၫ လၧယွၩ ဒုၭဂဲထုၪ့ထဲၩ့ဝ့ၫ လၧဆၧၥံၫ အဖၧၩ့ ၥ့ၪတၭ, န့ဘၪထဲၩ့ဝ့ၫ လၧအဒီၩ့အထ့ၬ အဖၧၩ့ ဘဲၫနီၪၥိၭလီၫ. 20 လၧဆၧနဲၩ အကၠီၩ့ စအံစၭ ဆိၪဂ့ၩ စယၫကူၭ, ဒဲစအံၫစီၫ လၧဆၧမိမၩအၥၭ စူၩယၫခိၬ အဂဲးအကၠီၪ့ လီၫ. 21 စယၫကူၭ မိၥံၫဝ့ၫတၭ, လၧဆၧနဲၩ အကၠီၩ့, ဆိၪဂ့ၩ စယိၥၭ အဖိၪခွၫ နံၫဂၩလူၬ တၭ, ဘၩဆၧ လၧအနိၪထိၭအခိၪ လီၫ. 22 စယိၥၭ မိၥံၫဝ့ၫတၭ, လၧဆၧနဲၩ အကၠီၩ့, ချဲၩ့ဝ့ၫ လၧၦအံၫစရ့လၭဖိၪ အဆၧစဲၪ့ထၪ့ခွံၬ အဂဲးအကၠီၪ့ တၭ, မၪလူၬဝ့ၫ လၧအဎွံၪ အဂဲးလီၫ. 23 စမိစ့ၭ အီၪဖျဲၪဝ့ၫတၭ, လၧဆၧနဲၩ အကၠီၩ့, အမိအဖါ အီၪက့ၪၥူၪဝ့ၫ လၩၥၧၫ့ဘံၪ့လီၫ. အဂဲးဘဲၫယီၩ မွဲအဒၪဘၪ လၧဖိၪၥၪ အခံးအဂၩ့ဂ့ၩတၭ, ၥၭမဲၪ စဎွၩ အဆၧမၪလူၬ အ့ၬ. 24 စမိစ့ၭ ဒိၪထၪ့တၭ, လၧဆၧနဲၩ အကၠီၩ့, လအုၩ့လၩ့ဘၪ လၧၦကိၭဝ့ၫ စဎွၩ ဖၫရိၫ အဖိၪမုၪ လဂၩ အဖိၪခွၫတၭ, 25 ဘၪၡၪ့ဘၪနၭဎုၬ လၧယွၩအၡၩခမျၧးနီၪ, ဘၪအၥၭ ဒိၪနဲၪ့ အမုၬလၩဆၧ လၧဆၧဒဲၩဘၭ အဆၧမုၬဆၧလၩအဖၧၩ့ လဆိလလးနီၪဒံၭလီၫ. 26 ဆီၫ့မီၪ့ဝ့ၫ လၧဎရံၬ အဆၧဒုၪဒွ့ၪနီၪမွဲ ဆၧလၧၫ့ဆၧဎွ့ၩ ဒိၪနဲၪ့ အံဇံၭ အဆၧလူဒိၪဎွ့ၩဒိၪဒံၭလီၫ. အဂဲးဘဲၫယီၩ မွဲအယိဆီၫ့မီၪ့ ဆၧအခိးအတၩ လၧယၫလခီၫ အဂဲး လီၫ. 27 လၧဆၧနဲၩ အကၠီၩ့, မွဲအစဲၪ့ထၪ့ခွံၬ လၧအံဇံၭနီၪ, လၥၭမဲၪဘၪ စဎွၩ အဆၧၥၭထၪ့လီၫ. အဂဲးဘဲၫယီၩ အီၪဂုးအီၪခၧၫ့ဝ့ၫ ဘဲၫအဒၪဘၪ ၦလၧအလဖျီၪဘၪ လဂၩ အၥိၭနီၪလီၫ. 28 လၧဆၧနဲၩ အကၠီၩ့, မွဲအမၩဘိၪ့လ့ၩဖၬ လၧဆၧဎွံၪ ဘၪဆဲၫ့ လၧဆၧၥွံၪ နီၪ, ဘဲၫၥိၭ ၦလၧအမၩဂၭဂီၩ့ခွံၬ ဖိၪဝဲၡါနီၪ ထီးထိၭဘၪဝ့ၫ လဂ့ၩလီၫ. 29 လၧဆၧနဲၩ အကၠီၩ့, အဝ့ၫၥံၪ လ့ၩခၫ့ဂၬ မၫဆမံၭဝီၩ ဘဲၫလၧခီၫ အၥိၭ တၭ, ၦအံဇံၭဖိၪလဖၪနီၪ, အၪ့ဂူၬ မၩဝ့ၫ ဘဲၫနီၪတၭ, လၩ့အုၭၥံၫခွံၬဝ့ၫလီၫ. 30 လၧဆၧနဲၩ အကၠီၩ့, ၦလ့ၩဎဲၫ့ ဒိၩ့ ယ့ၫရခိၫ အခိၪဒၧၩ့ နွ့ၫနံၩ ဂီၩ့တၭ, လၩ့ဎီးဝ့ၫဒၪလီၫ. 31 လၧဆၧနဲၩ အကၠီၩ့, ၦမဲၩဎွဲၩမုၪ နးရၫဟၭ, လဂၩ ထိးဆၧၫ့ ၦယိၥူၪဆၧ လၧဆၧအမုၬအလၩ တၭ, လဂၭဂီၩ့ဎုၬဘၪ လၧၦလနဲၩဘၪလဖၪနီၪလီၫ. 32 မွဲယမိစံၭဒံၭ လၧဆၧနီၪလမံၩ့လဲၪ; အဂဲးဘဲၫယီၩ ယ အ့ၪလီၩဘၪ ဆၧဘၪဆဲၫ့ လၧစဂံဒအၧၫ့, ဒဲစဘၫရၧၭ, ဒဲစစၪ့ပစၧၫ့, ဒဲစယ့ၭဖၥၫ, ဒဲစဒၫဝံၭ, ဒဲစစၫမုၫအ့လၭ, ဒဲမီၪၥံၪ အဂဲးအကၠီၪ့တၭ, အဆၧၫ့အထီ လလၧၫ့ထၪ့ဘၪလီၫ. 33 အဝ့ၫၥံၪ လၧဆၧနဲၩ အကၠီၩ့, မၩနၧၩ့မၩစၪ ဆၧအဘၩ့အမုးလဖၪ, မၩ ဆၧတီၩဆၧလီၩ့, န့ဘၪ ဆၧစံၭဝဲၩလဖၪ, မၩဘံၭထၬ ဆၬလၥၧၫ့လဖၪ အနိၭ, 34 မၩလၩ့ဖံၬ မ့ၪ အဂဲးအဘၭ, စဲၪ့ဖီၩ့ခွံၬ နၭအနါ, လၧဆၧဂဲးဆါဘၭဆါ အဖၧၩ့နီၪ ဆၧဒုၭဆီၪ့ထၪ့ အဂဲးအဘၭ, လၧဆၧဒုၭဆၧယၩ အဖၧၩ့နီၪ ကဲၪထၪ့ ၦအဆီၪ့, မၩနၧၩ့မၩစၪခွံၬ ၦလခီၫဘၩ့မုးဖိၪ အၥုၭမုလီၫ. 35 ၦမုၪလဖၪ န့ဘၪထဲၩ့ အၡၩၥံၫ လၧဆၧဒုၭဂဲထုၪ့ထဲၩ့ဝ့ၫတၭ, ၦဂူၫဂၩလဖၪ ဘၪ ဆၧမၩအၧၩ့မၩနၭဝ့ၫတၭ, လဒိၭန့ဘၪ ဆၧဂၭဖျ့ၭ နီၪ, မွဲ ဘဲၫၥိၭ အမိန့ဘၪ ဆၧဂဲထုၪ့ထဲၩ့ ဂ့ၩနဲၪ့ အနီၪဒံၭလီၫ. 36 ၦဂူၫဂၩလဖၪ ဘၪ ဆၧမၩခွါဝ့ၫ လၧဆၧဘၪဆဲၫ့ လၧဆၧဒုၪဒွ့ၪ, ဒဲဆၧဒိၪဆၧထးတၭ, လၧနီၪအမ့ၬယၫ ဆၧစၧၩ့ထၬ, ဒဲဆၧလၩ့ဘၪ လၧထီၫ့ဖၧၩ့ လီၫ. 37 ဘၪ ဆၧခွံၬဝ့ၫ လၧလိး, ဘၪ ဆၧဂူၬထ့ၬဝ့ၫ လၧလွၬ, ဘၪ ဆၧကျဲၩ့ဖစီၩ့ဝ့ၫ, ဘၪ ဆၧမၩၥံၫဝ့ၫ လၧနၭ, စဲၪ့ဝံၩ့ဝၩ့, ၥိၭ ၥိၪ, ဒဲဘ့ၪ အဖံၭတၭ, ဘၪ ဆၧကၪဆၧဂဲၩ, ဘၪၡၪ့ဘၪနၭ, ဘၪ ဆၧမၩအၧၩ့မၩနၭဝ့ၫ, 38 (ဂၪ့ခိၪ လကြၨၭဘၪ လၧအဂးတၭ,) စဲၪ့ဝံၩ့ဝၩ့ လၧၡါမုနၧၫ့ဖၫ, ဒဲလၧခိၪလီၩ့ ထိၩ့ချိၬ အကျၩ, ဒဲလၧလိးအိၩဖၧၩ့, ဒဲလၧဂၪ့ခိၪဖၧၩ့လီၫ. 39 အဝ့ၫၥံၪ ကိၭဂၩဒ့ၭနီၪ, န့ဘၪ ဆၧဂၧၫ့ထၪ့ၥၩလၩ့အဂ့ၩ လၧဆၧနဲၩ အကၠီၩ့ လါနၫ့ဘိၩ, န့ဘၪ ဆၧစံၭဝဲၩလဖၪအ့ၬ. 40 ယွၩ အီၪက့ၪ ဆၧဂ့ၩနဲၪ့ အနီၪဒံၭ လၧပဂး, ဘဲၫၥိၭ ပဝ့ၫဒၪ ပလအီၪဘၪတၭ, အဝ့ၫၥံၪ ထီးလၧၫ့ထၪ့ဎွ့ၩထၪ့ လဂ့ၩလီၫ. 

ဟံဘြူၫ Hebrews 12 

1 မၩအၥၭဘဲၫနီၪတၭ, ၦၡၩ ထိးအၥၭ ခံၭၥၧၫ့ခံၭလၫ ဎွ့ၩနီၪ အီၪဝၬဖီၩ့ပၧၩတၭ, မွဲပအီၪက့ၪလၩ့ခွံၬ ကယဲ ဆၧအဎၧၫ့ လမံၩ့လါလါ, ဒဲဆၧဒဲၩဘၭ လၧအဘၪပၧၩ ယီၫနီၪ, ဆၧစဲၪ့ပြၧၩ့ အီၪလၧၦမ့ၬယၫတၭ, မွဲပစဲၪ့ လၧၥၭဆၧၩ့ဆံၭ. 2 ၦလၧအဒုၭကဲၪထၪ့ၥၫ့ ဆၧနဲၩ ဒဲမၩလၧၫ့ထၪ့ဎွ့ၩထၪ့ဝ့ၫ, ယ့ၫၡူၬ လဂၩနီၪ, ယိစိၩ အဝ့ၫဒၪဆံၭ, အဝ့ၫဒၪနီၪ လၧဆၧၥၭထိၬ ဆၧအီၪက့ၪလၩ့ဝ့ၫ လၧအမ့ၬယၫ အကၠီၩ့, ထိး ထုၪ့စူၪယၫတၭ, လအီၪက့ၪဘၪ ဆၧမ့ၬမဲနီၪ လၧဆၧနးမံၩ့တၭ, ဆၧၫ့နၩ့ယူၭ လၧယွၩအလးဆီၩ့ဆီ အစူၪထွ့ၪလခီၫယူၭလီၫ. 3 အဂဲးဘဲၫယီၩ ဘဲၫၥိၭ ဆၧထီးပွံၭနၥံၪအၥၭ လဂ့ၩ, ဒဲနၥံၪ ထီးလၩ့ပွံၭလၩ့ထၩ့ လဂ့ၩတၭ, ဆီၫ့မီၪ့ယိခွါ ၦလၧအထိး ၦဆၧဒဲၩဘၭဖိၪ အဆၧမၩထံၬထၬ အဂဲးအကၠီၪ့နီၪဆံၭ. 4 နၥံၪ အၪ့ဂူၬ မၩနၧၩ့မၩစၪ ဆၧဒဲၩဘၭ, ဒဲနၥံၪ အဆၧကျ့ၭစၨၭဆီၪ့နီၪ ထီၩ့လၧဆၧၥွံၪဒံၭ အ့ၬ. 5 တၭ နၥံၪ ၥၭနၪ့ ဆၧပဂၨၪထၪ့နၥံၪ, လၧအစံၭ နၥံၪ ဘဲၫဆၧအဖိၪလဖၪ အၥိၭ, ယဖိၪခွၫဧ့, ထီးအီၪက့ၪပျီၩပျီၩ ကဆါ အဆၧအၪ့ၥီၪ့ လဂ့ၩ. ထီးအ့ၪအၪ့ၥီၪ့နၧၩနီၪ, မွဲနထီၩ့လၩ့ပွံၭလၩ့ထၩ့ လဂ့ၩ. 6 အဂဲးဘဲၫယီၩ မွဲအအၪ့ၥီၪ့ ၦလၧအအဲၪဝ့ၫ, ဒဲဖျ့ၪ ကယဲ ဖိၪခွၫ လၧအထိးဆၧၫ့ဝ့ၫ ကိၭဂၩဒ့ၭလီၫ, 7 နၥံၪ အ့ၪထိး ဆၧအၪ့ၥီၪ့ နၥံၪတၭ, ယွၩ မၩ နၥံၪ ဘဲၫဖိၪခွၫလဖၪ အၥိၭနီၪလီၫ. အဂဲးဘဲၫယီၩ ဖိၪခွၫ လၧအဖါ လအၪ့ၥီၪ့ထဲၩ့ဘၪဝ့ၫနီၪ, မွဲပလၫလဂၩလဲၪ. 8 အ့ၪမွဲ နၥံၪ အ့ၪလအီၪဘၪ လၧဆၧအၪ့ၥီၪ့ လၧအဘၪ ၦကိၭဂၩဒ့ၭတၭ, နၥံၪ လမွဲဘၪ ဖိၪခွၫၥံၪ, နၥံၪမွဲ ၦဒၧၩ့ဘၧၩ့ဖိၪၥံၪလီၫ. 9 လၧနီၪအမ့ၬယၫ, ပအီၪ လၧပဖါၥံၪ လၧအဘၪဆဲၫ့ လၧပဖံၭပယၪလဖၪ လၧအအၪ့ၥီၪ့ထဲၩ့ပၧၩတၭ, ပယူၭပယၪ့ အဝ့ၫၥံၪလီၫ. ပအီၪက့ၪပၥၭ လၧၥၭလဖၪ အဖါ အဖၫ့လၬတၭ, မၧၫ့ ပဝ့ၫနီၪ, မွဲအဂ့ၩနဲၪ့ ဆၧနီၪဒံၭ မွဲအ့ၬဧၪ. 10 အဂဲးဘဲၫယီၩ အဝ့ၫၥံၪ အၪ့ၥီၪ့ထဲၩ့ပၧၩ ၡၩနံၩၡၩၥၫ့ ထီးဒၪအၥၭလီၫ. အ့ၪမွဲ အဝ့ၫဒၪလဂၩနီၪ, လၧဆၧအခိးအတၩ အဂး, ဘဲၫၥိၭ ပမိန့ဘၪ အဆၧဆံၫ့ဎံၪလီၫ. 11 ကယဲ အအၪ့ၥီၪ့ဆၧ လၧအဘၪပၧၩ အဘိၩ့ဘၭနီၪ လလၩ့ဂၬဘၪ လၧဆၧၥၭထိၬ နးမံၩ့, အ့ၪမွဲ ဆၧၥၭအုၭ လခီၫလီၫ. အ့ၪမွဲ လၧခဲၫ့ထဲၩ့တၭ, ၦလၧအထိးဝ့ၫဒၪလဖၪနီၪ; ၥၪထၪ့ဝ့ၫ လၧဆၧတီၩဆၧလီၩ့ အၥၪ, လၧအဘၪဆဲၫ့ လၧဆၧဘၪလိၬအိၭလိၬလီၫ. 12 မၩအၥၭဘဲၫနီၪတၭ, ၦလၧအစူၪလၩ့ဆါ, ဒဲအခၪ့လုးခိၪ လၧအဂဲးအဘၭ လအီၪဘၪနီၪ, မၩဂုးမၩခၧၫ့ အဝ့ၫၥံၪဆံၭ. 13 မၩလီၩ့ ဖၧၩ့ၥုၪ့ဖၧၩ့ၥၭ လၧနၥံၪအခၪ့ယၫၥၭ အဂး ဘဲၫၥိၭ ၦအခၪ့ဂၭဂီၩ့ ထီးဂၭဖျိၭ ဖၧၩ့ၥၭ လဂ့ၩ, မွဲအဘျၪထဲၩ့ ကဒၪဆံၭ. 14 လီၩ့အၪ့ဎၬ ဆၧဘၪလိၬအိၭလိၬ လၧၦကိၭဂၩဒ့ၭ အၥိၭ, ဒဲဆၧဆံၫ့ဎံၪဆ့ဆံၭ, အ့ၪလမွဲဘၪ လၧဆၧဆံၫ့ဎံၪ အကၠီၩ့နီၪ, ပဒၪဘၪ ယွၩ ၥ့ၪနးဂၩအ့ၬ. 15 ယိထံၫယိဆၭဘီၪ, ဘၪလဘၪ ၦလဂၩဂၩ လမိချုၭန့ဘၪ ယွၩအခိးအတၩ; ဒဲဘဲၫၥိၭ ဆၧဝံအခၪ ထီးမဲၪထၪ့ မၩထံၬထၬဆၧ လၧနၥံၪအကျၩ နးဘီၩ့လဂ့ၩ တၭ, ဆၧအ့ၪမၩအၥၭဘဲၫနီၪ ၦအၪဂၩ ဘၪ ဆၧစံၪစၪ လၧအကၠီၩ့နီၪလီၫ. 16 ၦမၩမၪၦမုၪၦမၧၩ့ မွဲဂ့ၩ, ၦလၧအမၩကြၩ့ထမးဆၧ ဘဲၫ စအံစီၫ လၧအအၪ့ဆၫခွံၬ အဆၧဝဲၡါအလး လၧအဆၧဘျဲၩအၪ့ လဖၧၫ့ အဂး အၥိၭ မွဲဂ့ၩ, မွဲအထီးအီၪ လဂ့ၩ. 17 အဂဲးဘဲၫယီၩ လၧခဲၫ့ထဲၩ့တၭ, ထီးဆၧမိန့ဘၪထဲၩ့ၥၫ အၥၭ လၧဆၧဆိၪဂ့ၩ တၭ, ဘၪ ဆၧခွံၬၡိၭဝ့ၫနီၪ, နၥံၪ ၥ့ၪယၫလီၫ. အဂဲးဘဲၫယီၩ မွဲအအၪ့ဎၬ ဆၧနီၫ့ယါလၩ့ထဲၩ့ အလး လၧအမ့ၬထံၫမ့ၬနီၫ့ လါနၫ့ဘိၩ, ဒၪန့ဝ့ၫအ့ၬ. 18 အဂဲးဘဲၫယီၩ မွဲနၥံၪ လဂဲၫထီၩ့ဘၪ လၧခိၪလီၩ့ လၧဆၧထိၭဝ့ၫၥ့ၪတၭ, ခဲၩထၪ့ဝ့ၫ လၧမ့ၪ, ဒဲဆၧအုၪ့ၥၧၫ့, ဒဲဆၧခံၭ, ဒဲလံၩမု, 19 ဒဲခွ့ၩအၥီၫ, ဒဲဆၧချဲၩ့အၥီၫ အအီၪ, လၧၦလၧအနါဂၧၫ့ဝ့ၫလဖၪ အၪ့ကံၩ့အၪ့ယၫဝ့ၫ ဘဲၫၥိၭ ဆၧထီးချဲၩ့ဘၪလၧၩ့ လၧအဝ့ၫၥံၪနီၪ လၧဆၧချဲၩ့နီၪ လဂ့ၩ. 20 အဂဲးဘဲၫယီၩ အဝ့ၫၥံၪ ထိးဆၧမၪလူၬ လကဲၪဘၪတၭ, ဆၧဖိၪဆၧဎါ ဒၪလ့ၬ အ့ၪထိၭဘၪ ခိၪလီၩ့နီၪတၭ, ဘၪထိး ဆၧခွံၬဝ့ၫ လၧလိး လီၫ. 21 တၭ အဆၧနဲၪဖျီၪ မွဲဆၧၥၭမဲၪအလးဖၭဒိၪ ထီးစမိစ့ၭ စံၭဝ့ၫ, ယၥၭမဲၪဆၧတၭ, ယဝၭထိၬဝၭတ့ၭမၬလီၫ. 22 အ့ၪမွဲ နၥံၪ ဂဲၫထီၩ့ လၧခိၪလီၩ့ ဇံအိၫ့, ဒဲယွၩ လၧအမၧၫ့ဝ့ၫ လဂၩ အဒိၩ့ ယရုစလံၫ့ လၧအဘၪဆဲၫ့ လၧမူၭခိၪ, ဒဲလၧအၥီၫ့ လၧၦဝံထၪ့နၬထၪ့ လလူၬဘၪလဖၪ အအီၪ, 23 လၧၦခမျၧး ထီးအလူၬ, ဒဲဆၧအီၪကီၪ့ အဝဲၡါ လၧအမံၩ့ အီၪကွ့ၭအၥၭ လၧမူၭခိၪလဖၪ အအီၪ, ဒဲလၧယွၩ လၧအစ့ၩရၫ့ ၦကိၭဂၩဒ့ၭ အအီၪ, ဒဲလၧၦအတီၩအလီၩ့ အၥၭလၧၫ့ဎွ့ၩဝ့ၫလဖၪ အအီၪ, 24 ဒဲလၧယ့ၫၡူၬ ဆၧအုၩ့လၩ့အၥၫ့ အၡၩအၪ့ယၫဆၧ နံၫခီၫလဂၩ အအီၪ ဒဲလၧဆၧဎွံၪ ဘၪဆဲၫ့ လၧဆၧၥွံၪအအီၪ, လၧအချဲၩ့ဆၧ ဂ့ၩနဲၪ့ စအၫဘလၭ အဆၧဒံၭ လီၫ. 25 ထီးလၩ့နၥံၪအၥၭ ဘဲၫၥိၭ နၥံၪ ထီးခွံၬၡိၭခွံၬ ၦလၧအချဲၩ့ဆၧ လဂၩနီၪ လဂ့ၩ, အဂဲးဘဲၫယီၩ ၦလၧအခွံၬၡိၭခွံၬ ၦလဂၩ လၧအလီၩဘၪယွၩအၥၭ လၧဂၪ့ခိၪချိၫ့ယီၩ, စဲၪ့အ့ၪလဖီၩ့ဘၪတၭ, ပဝ့ၫဒၪယီၩ ပအ့ၪကၠၪခွံၬ ပၥၭ လၧၦလဂၩချဲၩ့ဆၧ လၧမူၭခိၪလခီၫ, ပဖီၩ့ဖျ့ၭ လၥ့ၪဘၪနီၪ လကၭလၧၩ့, မွဲနၭနဲၪ့အနီၪဒံၭလီၫ. 26 အလူၥီၫ လၧအထီထီးနီၪ မၩဝၭ ဂၪ့ခိၪတၭ; အ့ၪမွဲ ဘိၩ့နဲၪ့ယီၩ အဝ့ၫနီၪ ချဲၩ့ဝဲၩဆၧတၭ, စံၭဝ့ၫဒၪ; ယမၩဝၭ နးဖၧၫ့ဒီၭ မွဲန့ၫ ဂၪ့ခိၪ လကၭလၧၩ့, မွဲ မူၭခိၪ ဆ့လီၫ. 27 ဆၧယီၩ, ဆၧအီၪဒံၭ လဖၧၫ့ဒံၭ နီၪ, ဒုၭနဲၪဆၧ ၥုၭခွံၬဆၧ လၧအဝၭလဖၪ, ဘဲၫဆၧလၧအဘၪတဲၩ့အၥၭ အၥိၭ, ဘဲၫၥိၭ ဆၧလၧအလဝၭဘၪလဖၪနီၪ မိအီၪဂုးခၧၫ့ဝ့ၫဒၪလီၫ. 28 မၩအၥၭဘဲၫနီၪတၭ, ပန့ဘၪ ပဘၩ့ပမုး လၧအလဂဲၩ လဝၭဘၪတၭ, မွဲပအီၪ လၧဆၧအခိးအတၩ, ဘဲၫၥိၭ ပမိမၩ ယွၩအဆၧ ထီးဒၪအၥၭ လၧဆၧယူၭဆၧယၪ့, ဒဲဆၧၥၭမဲၪ ဘၪဆဲၫ့ လၧယွၩနီၪဆံၭ. 29 အဂဲးဘဲၫယီၩ ပကဆါနီၪ မွဲ မ့ၪ လၧအအၪ့ခွံၬဆၧလီၫ. 

1 ဆၧအဲၪဖုအဲၪဝဲနီၪ, မွဲအအီၪဂုးခၧၫ့ဒၪဝ့ၫ ဆံၭ. 2 ဆၧထိးဆၧၫ့ၦမွံၩနီၪ ထီးၥၭနၪ့ လဂ့ၩ; အဂဲးဘဲၫယီၩ ဆၧမၩအၥၭဘဲၫနီၪတၭ, ၦလနၩ့နၩ့ လၥ့ၪယၫဘၪနီၪ, ထိးဆၧၫ့ ဆၧအၥီၫ့လဖၪလီၫ. 3 ၦလၧအဘၪစၧၩ့ထၬလဖၪနီၪ နၪ့ထၪ့ထဲၩ့ အဝ့ၫၥံၪ ဘဲၫနဘၪ ဆၧစၧၩ့ထၬဎုၬ လၧအၥိၭတၭ, ဒဲၦလၧအဘၪၡၪ့ဘၪနၭ ဘဲၫနၥံၪ အီၪလၧမိၡါ အဖၧၩ့ အၥိၭနီၪ ဆံၭ. 4 ဆၧအီၪဎုၬလိၬအၥၭနီၪ အီၪလၧဆၧလၩဆၧဖၩ့ လၧကိၭဂၩဒ့ၭ အဂး, ဒဲလးမံၫဒၩ လစံၪစၪဘၪဝ့ၫနီၪ; အ့ၪမွဲ ပမၩမၪ ၦမုၪၦမၧၩ့, ဒဲၦလၧအမၩမၪၦမၫနီၪ, ယွၩ မိစ့ၩရၫ့ဝ့ၫ လီၫ. 5 နၥံၪ မၩဆၧဖံၭဆၧနီၪ မွဲအထီး ဘၪဆဲၫ့ လၧဆၧလီၫ့ကီၩ့ၥၭကွံၩဆၧ လဂ့ၩ; ထီးဒၪနၥံၪ အဆၧအီၪလဖၪနီၪ, မွဲနၥံၪ ၥုၪ့မံၫ့ၥၭမံၫ့ လၧအနီၪ အဂး ဆံၭ. အဂဲးဘဲၫယီၩ ဆၧစံၭဝ့ၫဒၪ, ယလခွံၬၡိၭခွံၬဘၪ နၧၩ, ယစဲၪ့ဒၪ နၧၩ အ့ၬ. 6 မၩအၥၭဘဲၫနီၪတၭ, ပမိစံၭ လၧပၥၭဒူၩ, ယွၩ အ့ၪမၩဆၧၩ့ယၧၩတၭ, ထီးဒၪ ဆၧလၧၦၡၩမၩယၧၩ နီၪ, ယၥၭမဲၪအ့ၬ. 7 ၦလဖၪ လၧအၥိၫ့ နၥံၪ လၧအလီၩလၩ့လၬလၩ့ နၥံၪ လၧယွၩအလူအထၫနီၪ, နၪ့ထၪ့ထဲၩ့ အဝ့ၫၥံၪဆံၭ. ဒဲယိလိၪ အမၩဆၧဖံၭဆၧတၭ, မၩဖိၬထွ့ၫ အဆၧနဲၩ အခဲၫ့ဆံၭ. 8 လၧမုဂၪ ဒဲလနံၩယီၩ, ဒဲအဆိၩဆိၩအကၠၪကၠၪနီၪ ယ့ၫၡူၬဎရံၬ မွဲဆၧ ဘဲၫအလးလး အၥိၭ လီၫ. 9 ထီးဒုၭဝံၩ့ဝၩ့ နၥံၪအၥၭ လၧဆၧၥီၪ့ဆၧၥၫ့ လၩ့မဲၩဒၪဆၧ အၪမံၩ့ အဖၧၩ့ လဂ့ၩ; အဂဲးဘဲၫယီၩ ဆၧမၩဂုးမၩခၧၫ့ပၥၭ လၧဆၧအခိးအတၩ အဖၧၩ့နီၪ မွဲ ဆၧအဂ့ၩတၭ, လမွဲဘၪ လၧဆၧအၪ့အဖၧၩ့နီၪ, ၦလၧအမၩဝ့ၫလဖၪနီၪ န့ကၩဆၧ နးမံၩ့အ့ၬ. 10 ပဝ့ၫဒၪယီၩ ပအီၪလၧဆၧလုအလးနီၪ, လၧၦလၧအမၩ တဲၩဆံၫ့ဎံၪ အဆၧမၩလဖၪနီၪ, ကြၨၭအၪ့ဆၧ လၧအလီၩ့အ့ၬ. 11 အဂဲးဘဲၫယီၩ ဆၧဖိၪဆၧဎါ လၧၦလုဆၧအခိၪဆိၬ အၥွံၪ လၧလးဆံၫ့ဎံၪ အဖၧၩ့ လၧဆၧဒဲၩဘၭ အကၠီၩ့ နီၪ, ဆၧဆူၭခဲၩထၪ့ခွံၬ အစွၪလဖၪ လၧၦၥုၪ့တဲၩအလး လၧခီၫ့လီၫ. 12 မၩအၥၭဘဲၫနီၪတၭ, ယ့ၫၡူၬ ဘဲၫၥိၭ အမိမၩဆံၫ့ဎံၪ ၦၡၩ လၧအၥွံၪဒၪဝ့ၫတၭ, ထိးဆၧ လၧတရၫ့ လၧခီၫ့လခီၫလီၫ. 13 အနီၪတၭ, မွဲပလ့ၩထီၩ့ လၧအအီၪ လၧၦၥုၪ့တဲၩအလး လၧခီၫ့, ဒဲထိး အဆၧဒုၪဒွ့ၪနီၪ ဆံၭ. 14 အဂဲးဘဲၫယီၩ ထီးယီၩ ပဒိၩ့ဂုးခၧၫ့ လအီၪဘၪ, မွဲပအၪ့ဎၬ လဖျိၪ့ လၧအအီၪ လၧယၫလခီၫလီၫ. 15 မၩအၥၭဘဲၫနီၪတၭ, လၧအဝ့ၫဒၪ အကၠီၩ့ မွဲပအီၪက့ၪထၪ့ ဆၧလုၥံၫကျံၩ လၧယွၩ အမ့ၬယၫ လထံၪဎးဘီၩ့ဎး, ဘဲၫၦစံၭဆၧ အၥိၭ, ပနိၭဖျံၩ အဆၧၥၪ လၧအစံၭထၪ့အၪ့အူၭ အမံၩ့နီၪဘီၪ. 16 တၭ ဆၧမၩဂ့ၩ, ဒဲဆၧဖ့ၪလၫ့ယီၫဆၧနီၪ, ထီးၥၭနၪ့ လဂ့ၩ, အဂဲးဘဲၫယီၩ ဆၧလု ဘဲၫနီၪလဖၪ ဘၪယွၩအၥၭ လီၫ. 17 ၦလဖၪ လၧအၥိၫ့ နၥံၪနီၪ, နဲၩ အဝ့ၫၥံၪတၭ, ခိၭနၪ အလူဆံၭ, အဂဲးဘဲၫယီၩ မွဲအအီၪခိၭ နၥံၪအၥၭၡီၩ့ ဘဲၫၦလၧအမိဘၪ ဖ့ၪလၫ့ ဆရၫ့ အၥိၭ, ဘဲၫၥိၭ အမိမၩဆၧ လၧဆၧၥၭထိၬလခီၫ, လမွဲဘၪ လၧၥၭအုၭလခီၫနီၪ, အဂဲးဘဲၫယီၩ ဆၧနီၪ မၩအၪထၪ့ နၥံၪအခိး အ့ၬ. 18 ဘၩဆိၪဖၪန့ ပဂးဆံၭ. အဂဲးဘဲၫယီၩ ပဆီၫ့မီၪ့ လၧပအီၪ လၧပကၪ့ၡၧၫ့အဂ့ၩ, ဒဲဆၧမိမၩဘၪပၥၭ လၧဆၧအဂ့ၩ လၧဆၧထီးအလူၬ အဖၧၩ့လီၫ. 19 အ့ၪမွဲ ယအၪ့ကံၩ့အၪ့ယၫ နၥံၪ ဘဲၫၥိၭ နၥံၪ မိမၩ ဘဲၫနီၪ အၪနဲၪ့ အလးဒံၭ ဘဲၫၥိၭ ယမိထီၩ့ထဲၩ့ လၧနၥံၪအအီၪ ချဲၫ့ဒံၭ လီၫ. 20 ဆၧဘၪလိၬအိၭလိၬ အကဆါ လၧအမၩဂဲထုၪ့ထဲၩ့ ၦယူၬၥိၪအဒိၪ, ပကဆါ ယ့ၫၡူၬ, လၧဆၧၥံၫ အဖၧၩ့ လၧဆၧအုၩ့လၩ့ အဆိၩအကၠၪ အၥွံၪ အကၠီၩ့ နီၪ, 21 မွဲအမၩ လၧၫ့ထၪ့ဎွ့ၩထၪ့ နၥံၪ လၧဆၧမၩဂ့ၩ ကိၭအမံၩ့ဒ့ၭ အဖၧၩ့, ဘဲၫၥိၭ နၥံၪ မိမၩ ထီးဒၪအၥၭ; မွဲအမၩဝ့ၫ လၧနၥံၪအဖၧၩ့ ထီးအဘၪအၥၭ လၧအမ့ၬယၫ လၧယ့ၫၡူၬဎရံၬ အကၠီၩ့ဆံၭ. အဝ့ၫဒၪနီၪ မွဲအအီၪ လၧအလၩအဖၩ့ အဆိၩဆိၩအကၠၪကၠၪဆံၭ. အၩမံၩ့. 22 ထၧၫ့ဖုဝဲၥံၪဧ့, ယအၪ့ကံၩ့အၪ့ယၫ နၥံၪ လၧနၥံၪ မိထိးဆၧၫ့ ဆၧချဲၩ့ပဂၨၪထၪ့ နၥံၪအၥၭနီၪ, အဂဲးဘဲၫယီၩ ယကွ့ၭဖ့ၪယူ နၥံၪ လၧဆၧချဲၩ့ၡၩခိၬလီၫ. 23 ပထၧၫ့ဖုဝဲ စထံမၥံၫ န့ဘၪ ဆၧဖျါခွံၬဝ့ၫနီၪ မွဲနၥံၪ ၥ့ၪယၫဘီၪ, အဝ့ၫဒၪ ဂဲၫထဲၩ့ အ့ၪထီၩ့ချဲၫ့တၭ, ယမိလ့ၩဎုၬ လၧအၥိၭတၭ, မိဒၪဘၪ နၥံၪလီၫ. 24 ၦလၧအၥိၫ့ နၥံၪ ကိၭဂၩဒ့ၭ, ဒဲၦဆံၫ့ဎံၪ ကိၭဂၩဒ့ၭနီၪ, ချဲၩ့ဒုၪ့ အဝ့ၫၥံၪ ဆံၭ. ၦအံတလံၫဖိၪနီၪ ချဲၩ့ဒုၪ့ နၥံၪလီၫ. 25 မွဲဆၧအခိးအတၩ အီၪလၧနၥံၪ အၥိၭ ကိၭဂၩဒ့ၭဆံၭ. အၩမံၩ့.